ועדת העלייה, הקליטה והתפוצות, כנסת 16, פרוטוקול מספר 215, 2005-03-01 09:00

קולט אביטל: בוקר טוב, אני מתכבדת לפתוח את ישיבת ועדת העליה, הקליטה והתפוצות ואנחנו שוב נדרשים היום לבעית הדיור, אחת הבעיות המורכבות והסבוכות במדינה אבל עם דגש מיוחד בקרב ציבור העולים.

קולט אביטל: הקדשנו לכך ישיבות רבות בעבר אבל היום עם חילופי כוח הגברא במשרדי הממשלה אנחנו מארחים בפעם הראשונה את שר השיכון והבינוי החדש חבר הכנסת שר הבינוי והשיכון יצחק הרצוג: ואנחנו שמחים על כך.

קולט אביטל: למען הגילוי הנאות אמסור לחברי בוועדה ולצופים בבית שאנחנו כבר ישבנו על חלק מהבעיות, הקדשנו ישיבת הכנה לישיבה הזאת עם המנכ"ל החדש שלך.

קולט אביטל: איתנו הצוות הבכיר של משרד השיכון ואולי אפתח בכמה מילים.

קולט אביטל: אנחנו ננסה, כיוון שהישיבה הזאת עם השר תארוך עד השעה עשר ושלושים, ננסה לקיים דיון כמה שיותר מהיר ויעיל מפני שיש לנו שלושה מכלולים.

קולט אביטל: הבעיה הראשונה שמטרידה את כולנו היא בעיית הדיור הציבורי או יותר נכון המחסור החמור בדיור הציבורי, כאשר אנחנו יודעים שמבין הממתינים לאותו דיור ציבורי, בין הנזקקים לו, שמונים אחוזים הם עולים, מדובר בדרך כלל על אנשים קשישים או חולים.

קולט אביטל: היום, כפי שלנו ידוע ממתינים בתור מאז 1992 כ 56,000 איש.

קולט אביטל: ישנו החוק שנחקק לפני כמה שנים פה בכנסת, שבעקבותיו נמכר חלק מהדיור הציבורי.

קולט אביטל: אנחנו יודעים שחלק מהכספים הועברו כחוב לסוכנות היהודית, אבל אנחנו גם יודעים שחלק מהכספים חזרו לאוצר המדינה ושלרשות הנושא הזה צריך לעמוד תקציב על מנת לחדש את מאגר הדיור הציבורי.

קולט אביטל: בעיה שנייה, כיוון שאין מספיק דירות בדיור הציבורי, משרד הקליטה עסוק ובדרך כלל גם מצליח למצוא אשכולות דיור להשכרה.

קולט אביטל: יש כאן שני מכלולי בעיות.

קולט אביטל: הבעיה הראשונה, אדוני השר, היא שככל שחולף הזמן ההשתתפות בשכר דירה יורדת בצורה מאוד משמעותית.

קולט אביטל: הבעיה השנייה כפי שאנחנו רואים אותה היא שלא קיימת אינסטנציה ממשלתית שעוזרת לעולים עצמם, לעיתים קרובות הם מסתבכים בחוזים בלי שום ייעוץ משפטי, עם בעלי בית שאינם מכבדים את התנאים עליהם הם חתמו ולכן גם למכלול הזה צריך לתת איזשהו מענה.

קולט אביטל: הבעיה השנייה שאנחנו רוצים להעלות אותה היא בעיה כאובה, המשכנתאות, או יותר נכון, ההשתתפות של הממשלה, היינו המענק שניתן בעבר לעולים במסגרת המשכנתאות, מענק שבוטל לפני כשנה וחצי על ידי האוצר.

קולט אביטל: עד כמה שאני מבינה זאת לא הייתה בדיוק מדיניות משרד השיכון אלא מדיניות האוצר ואנחנו רוצים לדעת, אם אנחנו רוצים לעודד עלייה מה המענה הנכון שאנחנו נותנים לעולים, בעיקר אלו שיגיעו.

קולט אביטל: המכלול השלישי, אדוני השר, ואני מבינה שאתה מודע לזה הוא הנושא של הבנייה הקלה בנגב ובמקומות אחרים.

קולט אביטל: בנגב הבעייה היא אקוטית יותר, הקדשנו לנושא זה ישיבות רבות.

קולט אביטל: אנחנו סבורים שחלק מהבתים שם אינם ראויים לדיור וחבל על הכסף שמושקע היום בשיפוצים.

קולט אביטל: אם אינני טועה, כ 64 מליון שקל כבר הושקעו בתיקונים ובשיפוצים וכסף נוסף יוקדש לכך בתקציב שלך.

קולט אביטל: אנחנו חושבים שלגבי לפחות חלק מהבתים, יש למצוא פתרונות חלופיים.

קולט אביטל: ההישג היחידי שלנו כוועדה הוא שהצלחנו לשכנע את משרד השיכון אחרי מאמצים רבים לערוך סקר מקיף ולראות אילו מהבתים ניתנים בכל זאת לתיקון ואילו חבל על הכסף וחבל על הזמן.

קולט אביטל: אלה שלוש המכלולים.

קולט אביטל: הזמן שעומד לרשותנו מועט, איתנו נציגים של משרד השיכון, של החברות לדיור ציבורי, נציגי ציבור וחברי הכנסת כמובן.

קולט אביטל: בוקר טוב לסגן השר החדש אלי בן מנחם, ברוכים הבאים לוועדה.

קולט אביטל: נשמע קודם את שר הבינוי והשיכון החדש שר הבינוי והשיכון יצחק הרצוג, בבקשה.

יצחק הרצוג: בוקר טוב גבירתי יושבת ראש הוועדה.

יצחק הרצוג: קודם כל אני מקבל בברכה את סגן השר עמיתי אלי בן מנחם שאנחנו עובדים ביחד בתחומים רבים שקשורים לקידום המשרד.

יצחק הרצוג: אני מקבל בברכה את חברי הכנסת, את מנהלי ויושבי הראש לפי העניין של החברות המאכלסות שקשורות למשרד הבינוי והשיכון שנמצאים איתנו כאן, ראשי אגפים במשרד הבינוי והשיכון, אנשי האוצר וכמובן כל האורחים הנכבדים ולבסוף את חברי הכנסת.

יצחק הרצוג: לך גבירתי אני רוצה לומר שאנחנו רואים חשיבות רבה מאוד בשיתוף פעולה עם הוועדה בראשותך.

יצחק הרצוג: הבאת בפנינו כבר מספר נושאים חשובים שטופלו ואני אציין אותם.

יצחק הרצוג: פגשתי גם חלק מעמיתייך וגם את חברת הכנסת לשעבר, סופה לנדבר, גם איתה ישבתי, ואני אתייחס לכל הפניות שתועלנה בדיון הזה.

יצחק הרצוג: הדיון הוא חשוב מאוד ובעצם, אם אפשר לומר הוא לא רק משליך על בעיית הדיור לעולים, הוא גם משליך בכלל על בעיית הדיור הציבורי.

יצחק הרצוג: כפי שאתם רואים אנחנו מנסים בתקופה האחרונה מאז כניסתי לתפקיד, למצוא פתרונות ולהקל בשורה של נושאים.

יצחק הרצוג: קודם כל כהערת פתיחה.

יצחק הרצוג: עם כניסתי לתפקיד יזמתי מספר דיונים.

יצחק הרצוג: קיימנו דיון שלם של הנהלת המשרד והחברות המאכלסות עם גופים שמייצגים את דיירי הדיור הצבורי.

יצחק הרצוג: היה דיון מרתק וחשוב מאד שגם פתח את הראש לכולם, והיו שם נושאים שנוגעים לכלל, לא רק לציבור העולים.

יצחק הרצוג: זה קודם כל כהערה.

יצחק הרצוג: שנית אני אמנה אחר כך הקלות שאנחנו יוזמים ויזמנו כבר בפועל לגבי דיירי הדיור הציבורי כולל העולים.

יצחק הרצוג: אבל קודם כל קצת נתונים.

יצחק הרצוג: משרד הבינוי והשיכון בנה בבניה תקציבית ובעסקאות משולבות באמצעות עמיגור כ 12,000 יחידות דיור בהוסטלים.

יצחק הרצוג: בנוסף הוא שוכר ממשרד הקליטה מקבצי דירות בשוק החופשי ומשכירם לקשישים.

יצחק הרצוג: במסגרת זו נשכרו כ 8000 יחידות דיור.

יצחק הרצוג: לגבי ההוסטלים, השבוע חנכתי את ההוסטל האחרון בכרמיאל, הוסטל יוצא מהכלל שמנוהל על ידי חברת שיקמונה.

יצחק הרצוג: במסגרת הדיור הציבורי רוכש המשרד דירות נ"ר לעולים נכים ועולי אתיופיה.

יצחק הרצוג: בשלוש השנים האחרונות קוצץ התקציב הזה בשישים אחוזים.

יצחק הרצוג: בשנת 2005 תקציב זה לא יקוצץ והמשרד פועל להגדלתו.

יצחק הרצוג: אנחנו מעדיפים מסלול דירות נ"ר ומעדיפים אותו על בנייה תקציבית.

יצחק הרצוג: לא רק בגלל שהאוצר לא נותן לנו כסף לבנייה תקציבית אלא משום שהיתרונות הם ברורים.

יצחק הרצוג: עלות בנייה תקציבית אינה נמוכה יותר מדירות נ"ר, דירות נ"ר ניתן לאתר במקום שנוח לדייר ויש יותר גמישות לאתר את המלאי הרלוונטי.

יצחק הרצוג: לא צריך להמתין מספר שנים עד גמר הבנייה.

יצחק הרצוג: לעיתים, יש רצון לא ליצור מקבץ שהוא רק של עולים, בניין שהוא רק של עולים, אלא ליצור מצב שהעולים משתלבים בכלל הציבור הישראלי.

יצחק הרצוג: לגבי החזרי משכנתא.

יצחק הרצוג: אני יודע שהנושא הזה יעלה וגם יעלה הנושא של הוועדה הבין משרדית ותהיה פה התייחסות של האוצר.

יצחק הרצוג: אבל אנחנו פועלים בכמה מישורים.

יצחק הרצוג: ראשית, הכנו דפי הסבר לנוטלי המשכנתא ולמתקשים בהחזרים.

יצחק הרצוג: שנית, הנחיתי לתקן את חוק ההוצאה לפועל ואת התקנות שקשורות לטיפול במשרדי בנוגע לשכר טרחת עורכי דין.

יצחק הרצוג: שלישית, בתקציב 2005 תוקצבו 5 מליון שקלים לנושא הזה ומשרדי השיכון, הקליטה והאוצר מגבשים קריטריונים לסיוע בתחום הזה.

יצחק הרצוג: אנחנו גם בקשר עם בנק ישראל והבנקים לגבי נושא המתקשים בהחזרים.

יצחק הרצוג: אני רוצה לומר שאין ספק שהיום בגלל המצוקה הכלכלית אנחנו רואים עלייה באי פירעון ובחדלות פירעון ואנחנו מנסים להתמודד עם זה, קודם כל כבעייה חברתית ולא משפטית, ולכן מכלול הצעדים שמניתי קודם.

יצחק הרצוג: לגבי הזכאויות והדיור הציבורי בכללותו.

יצחק הרצוג: תראו, ככלל אין ספק שהמכלול כולו הוא העדפה ברורה לטובת העולים בדיור הציבורי.

יצחק הרצוג: אני אמנה דוגמאות שתהיינה ברורות ואני שם אותן על השולחן וזאת אמירה, מכיוון שבפירוש הדיור הציבורי לעולים חדשים הוא הפתרון הנאות היות שהם מגיעים ללא נכסים בעצם לארץ, ומתחילים את חייהם מהתחלה.

יצחק הרצוג: ובוודאי תהיינה פה גם התייחסויות של המנכ"לים ושל החברות.

יצחק הרצוג: לדוגמא, זכאות, בעוד שהזכאות להשתתפות בשכר דירה ניתנת רק לקבוצות חלשות וותיקים חסרי דירה, הרי שכל עולה זכאי למענק השתתפות בשכר דירה מהשנה השנייה מתום קבלת סל הקליטה לתקופה של מספר שנים.

יצחק הרצוג: בנושא השכירות, הסיוע לעולים שמקבלים השתתפות בסיסית בשכר דירה אינו מותנה בהצגת חוזה שכירות.

יצחק הרצוג: די בכך שמסתפקים בהצהרה על מקום מגוריהם.

יצחק הרצוג: סיוע לעולים קשישים גם למגורים אצל בני משפחה.

יצחק הרצוג: עולים קשישים יכולים לקבל מענקי השתתפות בשכר דירה גם למגורים אצל בני משפחה ללא מגבלת זמן.

יצחק הרצוג: להבדיל מדיירים אחרים.

יצחק הרצוג: סיוע מוגדל לעולים קשישים.

יצחק הרצוג: הסיוע לעולים קשישים, יחידים, נתמכים שגרים עם בני משפחתם גבוה מהסיוע שניתן לנכים יחידים נתמכים ששוכרים דירה בשוק החופשי.

יצחק הרצוג: סיוע מוגבר לשכירות ארוכת טווח.

יצחק הרצוג: היום כ 3200 עולים קשישים מקבלים תוספת מענק השתתפות בשכר דירה לשכירת דירה בשוק החופשי לתקופה של חמש שנים.

יצחק הרצוג: שירות משופר.

יצחק הרצוג: תשלום המענק לרוב העולים מבוצע ללא צורך בהגשת בקשה ומועבר ישירות לחשבון הבנק שלהם ויש סיוע מוגדל למשתכנים בנגב ובגליל.

יצחק הרצוג: מתחילת השנה הוגדלו בחמישים אחוזים המענקים שניתנים לעולים על פי הוותק בארץ אם הם שוכרים דירה בנגב או בגליל.

יצחק הרצוג: היום לפיכך מענקי ההשתתפות בשכר דירה מכסים 130,000 משפחות גרעיניות של עולים ורוב הזכאים כ 70,000 הם קשישים.

יצחק הרצוג: עלות הסיוע בשכר דירה לעולים בשנת 2004 הסתכמה ביותר ממיליארד שקלים.

יצחק הרצוג: משכנתאות.

יצחק הרצוג: המשכנתא הבסיסית לעולים יחידים ומשפחות גבוהה משל וותיקים.

יצחק הרצוג: עולים עם וותק של חמש שנים ומעלה בארץ זכאים לתוספת משכנתא על פי הניקוד.

יצחק הרצוג: רמת הסיפסוד.

יצחק הרצוג: בעוד שכמחצית מהיחידים הוותיקים ויותר מרבע מהזוגות הוותיקים בארץ קיבלו משכנתאות בריבית שוק, הרי שכל המשכנתאות לעולים מסופסדות.

יצחק הרצוג: השתתפות בהחזרים.

יצחק הרצוג: עולים שהיו זכאים לסל קליטה יכולים להמיר את זכאותם להשתתפות בשכר דירה בעוד שמסלול כזה אינו קיים לוותיקים.

יצחק הרצוג: ישנן דוגמאות רבות נוספות ואינני רוצה להלאות אתכם בגלל קוצר הזמן והתייחסות גם לנקודות הפרטניות.

יצחק הרצוג: שיכון ציבורי.

יצחק הרצוג: הזכאות לדיור ציבורי מוקנית לעולים נכים, קשישים ומשפחות חד הוריות ללא מבחן הכנסה.

יצחק הרצוג: הזכאות לדירה בשיכון הציבורי למשפחות וותיקות מותנית במבחן הכנסה.

יצחק הרצוג: הקצאת הדירות.

יצחק הרצוג: מחצית מהדירות שמתפנות מיועדות היום לעולים חדשים.

יצחק הרצוג: ולבסוף, דיור מוגן לקשישים.

יצחק הרצוג: משרד הבינוי והשיכון כידוע כפי שציינתי, בונה ומתאים מסגרות דיור מיוחדות לקשישים שברובם המוחלט הם עולים.

יצחק הרצוג: בנוסף, המשרד לקליטת עלייה מקצה דירות לעולים קשישים במסגרת מקבצי דיור.

יצחק הרצוג: במסגרת זו עמדו לרשות הזכאים כ 8000 יחידות דיור.

יצחק הרצוג: יחד עם זאת אני לא מכחיש עדיין שהמלאכה מרובה ויש לנו הרבה מאוד בעיות נוספות.

יצחק הרצוג: אין ספק שתור הזכאים הוא ארוך.

יצחק הרצוג: אין ספק שבמיוחד כשהדבר נוגע למחסור לדירות לקשישים.

יצחק הרצוג: במסגרת זו נקטנו כמה צעדים שאני רוצה לציין כחלק מהמדיניות שאני מוביל של פתיחות, חמלה, נגישות לדיירי הדיור הציבורי על פי הכללים והקריטריונים ועל פי האילוצים התקציביים שבתוכם אנחנו חיים.

יצחק הרצוג: אני רוצה לומר לחברי הכנסת ,מרינה ורומן, אני רוצה לומר לכם שתקציב משרד הבינוי והשיכון מ2001 קוצץ בשישים אחוזים.

יצחק הרצוג: ולא רק אנחנו נתנו יד לזה.

יצחק הרצוג: חברי הכנסת נתנו לזה יד, שרי השיכון הקודמים בצורה זו או אחרת הסכימו לחלק מהדברים האלה, ובמיוחד כמובן משרד האוצר שהוביל את המדיניות.

יצחק הרצוג: בכלל, בשנתיים שלוש האחרונות הייתה הכבדת יד בשורה של נושאים, גם בפיתוח וכמובן גם בקריטריונים של דיור ציבורי.

יצחק הרצוג: ואני יכול למנות שורה של דברים שהייתה בהם הכבדה שנבעה מאילוצים תקציביים קשים מאוד ואנחנו לא אוהבים את זה ומנסים לחיות בתוך הפורמט הזה, כולל לאחרונה שהיה קיצוץ של עוד 30 מליון שקל בתקציב משרד הבינוי והשיכון.

יצחק הרצוג: והחברות מתמודדות במיטת סדום וגם אנחנו.

יצחק הרצוג: אז אני רוצה לומר דברים שכן נעשו ואני פה גם עושה את זה בשיתוף פעולה מלא עם סגן השר ועם מנכ"ל המשרד שמואל אבואב, שפשוט נמצא בפגישה אחרת חשובה ביותר לגבי היכולת של המשרד הזה לפעול.

יצחק הרצוג: ראשית, הייתה כוונה לקצץ את כל התנאים של הפעילות הסוציאלית החברתית בהוסטלים, במיכרזים החדשים להוסטלים.

יצחק הרצוג: מדובר בסעיף שהיה 17 מליון שקל באמצעות משרד הרווחה.

יצחק הרצוג: משרד הרווחה קיצץ אותו והייתה כוונה לחסל את הסעיף הזה.

יצחק הרצוג: בהנחייה שלי הסעיף הזה נותר על כנו רק יותר מקוצץ, דהיינו תהיה בו התייעלות אבל בכל הוסטל, וזה חיוני לפעילות נורמלית בהוסטל שזה מרקם של חיים של קבוצה של עולים, להשאיר פעילות חברתית דהיינו רכז חברתי שסביבו כבר מתאגדת הפעילות והמנכ"לים יוכלו לתאר כיצד זה עובד.

יצחק הרצוג: שנית, אנחנו חתמנו שר האוצר ואנוכי על הקלה על הדיור הציבורי במובן זה שהסיוע מגיע שישה חודשים מראש ולא כל שלושה חודשים ופירסמנו את זה השבוע וזה דבר חשוב ביותר.

יצחק הרצוג: שלישית, אנחנו מציעים שכירות ארוכת טווח, וישראל שוורץ, ראש האגף יפרט מהי.

יצחק הרצוג: זאת תוכנית שכירות חדשה שגם תתאים לעולים וגם לדיירים בדיור הציבורי.

יצחק הרצוג: רביעית, התחלנו מבצע דירות חדש, קנ"ר דירתך, מכירת דירות בדיור הציבורי.

יצחק הרצוג: כרגע זה בנגב ובגליל, אני יודע שאני אשאל על מרכז הארץ, אבל מספיק לראות את הנייר פה של עמותת דיור ציבורי כדי להבין שעד שאין לי מלאי חלופי של דירות קשה לי לעשות את זה במרכז הארץ, אני אשמח לקבל התייחסויות.

יצחק הרצוג: חמישית, קיימנו ואנחנו מקיימים עבודת מטה רצינית כיצד ניתן לתת סיוע או שיפור נוסף לעולים ברמות שונות, ואנשי המשרד יוכלו להתייחס לזה בהמשך, זה נמצא בעבודת מטה.

יצחק הרצוג: בנוסף, יושבת ראש הוועדה הנכבדה באה אלי עם יוזמה מאוד חשובה.

יצחק הרצוג: איך אנחנו מבטיחים דיור לדורות הבאים.

יצחק הרצוג: בואו ונחשוב קצת.

יצחק הרצוג: נגיד שמלאי הדירות בדיור הציבורי הוא מיושן, נגיד שהוא כבר לא עומד בתנאים מודרנים, למרות שהחברות מתאמצות לשמר אותו.

יצחק הרצוג: סיוע בשכר דירה קוצץ, כמו שאתם יודעים בממוצע מ 1200 שקלים למקרים של 557 שקלים לחודש כאשר הכוונה היא לקצץ כל שנה חמישה אחוזים, דבר שאנחנו מתנגדים לו לחלוטין, ומדברים על כך עם משרד האוצר, כדי שהסיוע הזה יהיה שווה לפחות למחיר שוק בעיר ממוצעת בישראל, וכבר היום זה לא עומד במחיר שוק.

יצחק הרצוג: ובכן, מהו העתיד, באה קולט אביטל, ובאו אחרים ודיברו איתי על בניית דיור להשכרה או דיור ציבורי במנגנון חדש.

יצחק הרצוג: קיימתי דיון, היה פה גם אורח מארצות הברית שמתמחה בתחום זה, הפגשתי אותו גם עם ראשי משרד האוצר וקיימנו דיון עם הנהלת המשרד.

יצחק הרצוג: המשרד ממליץ לבחון את הישימות של תוכנית שתאים גם להצעת החוק שחברת הכנסת אביטל וחברי כנסת אחרים הגישו.

יצחק הרצוג: דהיינו, בארצות הברית יש תוכנית שנותנת ליזמים תמריצי מיסוי אמיתיים לבנות דיור בדיור ציבורי.

יצחק הרצוג: ואני נותן פה לגברת אביטל את הסיכום של הדיון.

יצחק הרצוג: אנחנו מדברים על זה עם האוצר, שר האוצר שפגשתי אותו בשבוע שעבר והוא נגד סיפסוד ישיר, הוא מאוד בעד לשקול אפשרויות של מה שנקרא, חבילת מיסוי אטרקטיבית ליזמים.

יצחק הרצוג: ורק שתדעו שבארצות הברית ניבנו בתוכנית הזאת מליון ו 300,000 דירות.

יצחק הרצוג: זה דבר סופר חשוב.

יצחק הרצוג: אתה מקבל זיכוי ממס ליזם לתקופה ארוכה, ויצרו מלאי חדש כל שנה של 100,000 דירות.

יצחק הרצוג: אני אתן לגברת אביטל כדי שתוכל לקדם גם את הצעת החוק בעניין הזה.

רומן ברונפמן: בבעלות של מי הדירות האלה?

יצחק הרצוג: יש פה הסדר שלם ומתווה שלם ואני מתקרב לקראת סיום כדי שתוכלו להתייחס.

יצחק הרצוג: יש צורך של המשרד להתייחס לעלייה הצפויה מאתיופיה.

יצחק הרצוג: ישבנו בוועדת השרים לקליטת שארית יהודי אתיופיה, וגם זה יהיה מבצע ענק.

יצחק הרצוג: ישראל שוורץ יתייחס לכך בהמשך, הוא מרכז מטעם המשרד את ההתארגנות בעניין הזה.

יצחק הרצוג: זה נושא מאוד משמעותי.

יצחק הרצוג: נושא נוסף, נפגעי צ'רנוביל.

יצחק הרצוג: זמן רב חיכינו לתקנות שתחתמנה על ידי, סוף סוף אני יכול לבשר היום, שביוזמה משותפת, גם של יושב ראש וועדת הקליטה ושלנו התקנות האלה תחתמנה היום או מחר ונפגעי צ'רנוביל יוכלו לקבל עדיפות בזכאות לדיור הציבורי.

יצחק הרצוג: הוסרו המכשולים גם מול האוצר וגם מול משרד המשפטים ואני חושב שזה הישג ובשורה חשובה מאוד לנפגעי צ'רנוביל.

יצחק הרצוג: עוד כמה התייחסויות.

יצחק הרצוג: מענקים.

יצחק הרצוג: המענקים קוצצו ובוטלו כשהייתי ראש האופוזיציה בוועדת הכספים שהוביל את הקרב נגד הקיצוץ והפגיעה במענקים.

יצחק הרצוג: לצערי גם שר השיכון דאז וגם שר האוצר יזמו את המהלך הזה.

יצחק הרצוג: אנחנו טענו אז שזאת תהיה פגיעה דרמתית ביכולת הקנייה אצל זכאים במיוחד באיזורי הפריפריה.

יצחק הרצוג: לא נענינו.

יצחק הרצוג: כשנכנסתי לתפקידי קיימתי סידרת דיונים.

יצחק הרצוג: ראשית קיימתי דיון מעמיק עם אנשי החשב הכללי.

יצחק הרצוג: לאחר מכן עם אנשי אגף תקציבים.

יצחק הרצוג: הם טענו בפני שהיום זה אטרקטיבי לרכוש דירות.

יצחק הרצוג: מחירי הדירות נמוכים בשוק והריביות והמשכנתאות נמוכות ואטרקטיביות לכל.

יצחק הרצוג: ביקשתי מהם לקיים סיעור מוחות אמיתי ונוקב עם הנהלת המשרד ועם גורמים נוספים ואכן הם הסכימו וקיימנו.

יצחק הרצוג: לילה שלם או חצי לילה, מה שנקרא תיקון חצות, כולל עם סגן השר, עם ההנהלה של המשרד כולו, עם ממלא מקום ראש עיריית באר שבע רוביק טנילוביץ, עם נשיאות הקבלנים ועם נציגים מהצפון.

יצחק הרצוג: העמדה של המשרד אומרת שמרמה מסויימת של זכאויות עדיין זה לא אטרקטיבי לזכאים לרכוש דירה היות שגובה החזר המשכנתא עדיין גבוה.

יצחק הרצוג: והראנו את זה בנקודות, ממש בניקוד.

יצחק הרצוג: בניתוח מרתק של מיכאלה גרזון, הסגנית של ישראל שוורץ.

יצחק הרצוג: לאחר מכן קיימנו דיון גם עם אנשי משרד ראש הממשלה, וקיימנו לפני שבוע דיון מעמיק מאוד עם שר האוצר ואנחנו מדברים אתו.

יצחק הרצוג: אני לא יכול להגיד שאני איש בשורות.

יצחק הרצוג: אנחנו באמת יודעים שיש קואליציה רחבה היום שתובעת להחזיר מענקים ולו אף לזמן ביניים עד שתהיה מעטפת אחרת בנגב ובגליל ואני מאוד אשמח שהוועדה בוודאי תברך על כך.

יצחק הרצוג: דבר אחרון, נושא השיפוצים של הבנייה הקלה.

יצחק הרצוג: אין לנו, גבירתי יושבת הראש, פתרונות קסם.

יצחק הרצוג: כל פתרון אחר, בסוף החיים הם חלופות.

יצחק הרצוג: זה או להרוס הכל ולבנות ואין לנו כסף.

יצחק הרצוג: אני אומר את זה ישר.

יצחק הרצוג: למדינה אין כסף וזה יעלה לה הון תועפות.

יצחק הרצוג: או לעשות מבצע שיפוץ מסיבי, וכמו שאת יודעת, גם בעקבות פגישה שקיים המנכ"ל של המשרד איתך, הודענו שנקצה 50 מליון שקלים נוספים, שזה סכום אדיר במימדים של המשרד, רק לשיפוצים של האתרים הללו, כאשר כמובן כשיש אתרים שהתמוטטו לגמרי, המשרד מתמודד.

יצחק הרצוג: היה לי פרשה של אתר שאינו קשור לעולים.

יצחק הרצוג: בניין שהתמוטט לחלוטין בנהריה.

יצחק הרצוג: הדיירים פונו, קיבלו סיוע בשכר דירה, ויש שם תהליך של פינוי בינוי.

יצחק הרצוג: כלומר, היכן שניתן להשתתף ולפתור את הבעיה אנחנו מנסים לעשות ברוח טובה.

יצחק הרצוג: לבוא ולהגיד לכם עכשיו, אני אחליף, אני אשפץ, זו סתם הונאה.

יצחק הרצוג: האמת היא שאנחנו במיטת סדום של תקציב ויחד עם זאת בגלל חשיבות העניין, ועל מנת להבטיח דיור נאות לאלה שרכשו שם את הדירות, אנחנו עושים מבצע מיוחד שבישרנו עליו לפני שבוע, ומנכ"ל המשרד שמואל אבואב אחראי על כך באופן אישי.

יצחק הרצוג: אלה הן תשובותי לרגע זה.

יצחק הרצוג: מאוד אשמח לקבל התייחסויות.

יצחק הרצוג: יש לי עוד נושא אחד.

יצחק הרצוג: פנו אלי חבר הכנסת ברונפמן ואחרים ואמרו, למה אתם לא מורידים את גובה הריבית לזכאים, היום זה עד 4 אחוזים, תוריד את זה פחות מ 4 אחוזים, אתה תוריד, אתה יכול, יש לך סמכות.

יצחק הרצוג: אז הבטחתי תשובה לחבר הכנסת ברונפמן.

יצחק הרצוג: הכוונה כאילו הריבית לעולים גבוהה מדי, והתשובה היא שזה בוודאי לא בידי.

יצחק הרצוג: זה קודם כל בידיו של משרד האוצר ויש לכך עלויות תקציביות שמשרד האוצר כרגע לא מוכן להסכים להפחתה הזו.

יצחק הרצוג: זאת התשובה כרגע, זה נושא שיש לו השלכות רוחב משמעותיות מאוד שבעטיין יש התנגדות של האוצר.

יצחק הרצוג: ולכן אני עומד מאחורי עמדת האוצר בעניין הזה בשלב זה.

יצחק הרצוג: אני מודה לכם מאוד, אנחנו פתוחים לדיון.

יצחק הרצוג: אני מבקש שכאשר אתם מתייחסים, אם יש התייחסויות ספציפית לחברות כדי שהן תוכלנה לענות, אנחנו נשמח להגיב כמערכת כולה.

יצחק הרצוג: תודה רבה לך גבירתי.

קולט אביטל: אני רוצה להזכיר לחברי הכנסת ולמשתתפים האחרים שיש לנו בדיוק שעה ולכן אני אכיר לכם תודה, כדי שכמה שיותר אנשים יוכלו להתבטא, אם תוכלו לקצר, אני מעבירה את רשות הדיבור קודם לחברת הכנסת סולודקין.

קולט אביטל: אחריה חבר הכנסת ברונפמן, חבר הכנסת נודלמן וחבר הכנסת יאסינוב.

מרינה סולודקין: קודם כל אנחנו מברכים את השר הרצוג ואת סגן השר אלי בן מנחם שנכנסו לתפקידם וגם שבתקופה די קצרה נכנסו לעניינים מאוד חשובים ורציניים בנושא של הדיור הציבורי והדיור לעולים.

מרינה סולודקין: אני רוצה לומר לשר ולציבור המשתתפים שהמצב בדיור הציבורי מאוד קשה והשר אמר שאלו שהצביעו בעד התקציבים 2002, 2003, 2004 , האשמה שלכם.

מרינה סולודקין: השר צריך לדעת שבוועדה הזו יושבים חברי כנסת שלא הצביעו בעד התקציב.

מרינה סולודקין: לעומת זאת הם היו בקואליציה והסיבה החשובה ביותר, תקציבים של משרד הבינוי והשיכון וגם כל המדיניות הכלכלית חברתית של הממשלות בשלוש השנים האחרונות.

מרינה סולודקין: אני רוצה לומר לך אדוני השר שזו פגיעה קשה מאוד שהפסיקו את הבנייה הציבורית, הפסיקו את כל התוכנית של מקבצי דיור, וגם תוכנית שכירות ארוכת טווח.

מרינה סולודקין: אני רוצה לומר לכם שעולים שהגיעו לארץ עכשיו אינם יכולים לקנות דירה בגלל ביטול מענקי המשכנתאות, ואתה אמרת, כבוד השר, שהמשרד מבין את העניין של ביטול מענקי המשכנתאות.

יצחק הרצוג: מה פתאום?

יצחק הרצוג: אנחנו נגד.

יצחק הרצוג: להיפך אנחנו פועלים כדי לבטל.

יצחק הרצוג: אנחנו מבינים את הטענה כנגד הביטול.

יצחק הרצוג: אנחנו רואים את זה כעדיפות עליונה אצלנו להחזיר את המענקים.

מרינה סולודקין: מה שאני אומרת לך זו מדיניות של משרד האוצר שגם אנחנו בסיעות הקואליציה נלחמים בצורה מאוד רצינית להחזר מענקי המשכנתאות לעולים ולאזרחים וותיקים בפריפריה.

מרינה סולודקין: בכנסת יש שדולה של ענף הבנייה, ואנחנו אמרנו לשר האוצר ולמומחים שביטול המענקים מביא משבר עמוק בענף הבנייה וזו לא שמחה לומר שצדקנו.

מרינה סולודקין: מפני שבישיבות הוועדה הזו וגם בישיבות ועדת הכלכלה בראשות שלום שמחון, ענו שבפריפריה, גם בקריית שמונה, גם בערד, גם בערים אחרות הפסיקו למכור את הדירות שבנו מפני שאין אנשים שיכולים לקנות בתנאים החדשים.

מרינה סולודקין: אז אני מאוד שמחה שלמשרד הבינוי והשיכון יש עמדה נחרצת בנושא זה, אבל אני קוראת לך אדוני השר, תהיה בראש המאבק כי אנחנו משתפים פעולה כאן מקיר לקיר.

מרינה סולודקין: אין שמאל וימין בעניינים אלו.

יצחק הרצוג: נכון.

יצחק הרצוג: אני מודה לך מאוד על ההערכה.

יצחק הרצוג: זה נכון.

מרינה סולודקין: דבר שני.

מרינה סולודקין: שמעתי כמה דברים שאינני מסכימה איתם.

מרינה סולודקין: אתה אמרת שנושא של דירות נ"ר, כאילו שוות לבנייה תקציבית.

מרינה סולודקין: אדוני, דירות נ"ר במדינה שלנו זה תוכנית מיוחדת לנכים קשים מאוד, נכים בכיסא גלגלים.

מרינה סולודקין: אי אפשר לומר שאפשר לקנות דירות נ"ר לכל 60 או 70 אלף הנכים.

קולט אביטל: לא, הוא אומר שמעדיפים שכירות, שכירות של דירות נ"ר.

יצחק הרצוג: אולי ישראל שוורץ יסביר את העניין בצורה מסודרת.

יצחק הרצוג: מדוע אנחנו רואים את המודל הזה כעדיף על בנייה תקציבית.

מרינה סולודקין: אני רוצה לומר לך אדוני השר שאני רואה שהפסקת העלייה וצמצום העלייה מכל המדינות שהן לא מדינות רווחה, זה תוצאה ישירה של שינוי במדיניות משרד האוצר ומשרד הבינוי והשיכון בשנים האחרונות.

מרינה סולודקין: הייתי שמחה מאוד לשמוע שבממשלה ישנם אנשים מקצועיים ושפויים שמוכנים לשנות את המדיניות.

מרינה סולודקין: תודה רבה.

קולט אביטל: תודה לך.

קולט אביטל: חבר הכנסת ברונפמו, בבקשה.

רומן ברונפמן: אדוני השר וסגן השר קודם כל ברכות, ואני חייב לומר אדוני השר שאתה מראה בתקופה קצרה מאוד של כניסתך לתפקיד בקיאות רבה ומעמיקה ובוודאי התפקידים הקודמים שמילאת באים לעזרתך בנושא זה.

רומן ברונפמן: אני אהיה קצר מאוד ובזה החלק הקומפלימנטרי הסתיים ואעבור לעניין.

יצחק הרצוג: אנחנו בכוננות.

רומן ברונפמן: לא, אתם בכוננות ספיגה וכך צריך להיות בכנסת כי הרי כנסת יש לה תפקיד בנוסף לחקיקה גם ביקורת על הממשלה ואני אגיד מה אני חושב.

יצחק הרצוג: בהחלט.

רומן ברונפמן: אני אתחיל מהסוף להתחלה כי זה הסדר ההגיוני בתשובות.

רומן ברונפמן: אתה אמרת קודם כל על המענקים, או יותר נכון החלק המסופסד על המשכנתאות.

רומן ברונפמן: אני חייב לתקן אותך, זה לא משכנתאות לעולים זה משכנתאות בכלל לזכאים של משרד השיכון.

רומן ברונפמן: וכשאתה למדת את החומר בוודאי קראת את הצו על פי חוק ההלוואות ושם כתוב עד 4 אחוזים.

רומן ברונפמן: ואני עומד ואומר היום שכשהצו הזה נחתם על ידי שר האוצר דאז, הריבית בשוק הפרטי עמדה על שבעה וחצי עד שבע פסיק שמונה אחוזים והיה הגיון כלכלי לקבוע את הסף של הריבית על 4 אחוזים, דהיינו כמחצית מהשוק הפרטי.

רומן ברונפמן: החלק המסופסד עמד על כמחצית הריבית המקובלת דאז על השוק הפרטי ארבע אחוזים מול שבע פסיק שמונה.

רומן ברונפמן: היום כשהריבית בשוק הפרטי ירדה ל ארבע פסיק שבע או שמונה אחוזים, אין שום הגיון שהריבית המסופסדת של המדינה תעמוד עדיין על 4 אחוזים.

רומן ברונפמן: זו הונאת הציבור.

רומן ברונפמן: זו בדיוק אותה הונאת הציבור, כפי שרצון למכור 10 אחוזים של מניות בנק לאומי ולא לחלק את זה לאזרחים כפי שהיה מתוכנן.

רומן ברונפמן: לכן אתה צריך לא להסכים או לא להסכים עם שר האוצר, כי בנוסף לכך שאתה נמצא היום בוועדה חברתית כביכול של הכנסת, כי זו ועדה שענייניה בקליטת העלייה, אתה גם עומד בראש קורפוס מאוד חשוב במשק הכלכלה וזה ענף הבנייה.

רומן ברונפמן: וענף הבניה, אתה יודע בדיוק כמוני, אם לא יותר טוב, בקריסה מוחלטת.

רומן ברונפמן: וכל עוד, אם לא אתה ולא האוצר, או שביחד, לא תעשו יד אחת על מנת להוציא את הענף מהמשבר העמוק שהוא נמצא בו, מאיפה יהיו מיסים למדינת ישראל.

רומן ברונפמן: זו בדיוק האסכולה שאתה צריך לעמוד מולה.

רומן ברונפמן: ואם אתה שייך לאותה אסכולה של שר האוצר אז אתה במקום הלא נכון.

רומן ברונפמן: אם אתה עומד מולו או שאתה לא עומד מולו.

יצחק הרצוג: אתה הרי יודע שזה לא נכון.

רומן ברונפמן: אני יודע שזה לא נכון ולכן אני לא יכול להסכים עם מה שאמרת בסוף שאתה בנושא זה עם האוצר.

רומן ברונפמן: אתה לא יכול להיות באותו צד של הבריקדות עם האוצר בנושא הריביות.

רומן ברונפמן: בשום מקרה ואופן לא .

רומן ברונפמן: יש הגיון כלכלי בזה בנוסף לצורך חברתי כי זה הדבר שיכול להוציא את ענף הבנייה מהמשבר.

רומן ברונפמן: דבר שני,

קולט אביטל: ביקשתי לקצר.

רומן ברונפמן: הבנייה הקלה, אני אתייחס לכך בקצרה.

רומן ברונפמן: אתה דיווחת על חמישים מליון שקלים.

רומן ברונפמן: אני רוצה להבין.

רומן ברונפמן: זה חמישים מליון שקלים נוספים או שזה אותם חמישים מליון שקלים שמתגלגלים משנה שעברה, וזה מאוד חשוב להבין למה.

רומן ברונפמן: כי זה היה 39 מליון שקלים ועוד חמישה מליון שקלים נוספים שזה 44 מליון שקלים, עכשיו אתה אומר חמישים, האם נוספים או שזה מעוגל מ 44 עד חמישים.

יצחק הרצוג: אנחנו נענה על כך ונסביר את זה.

רומן ברונפמן: אומר לך דבר נוסף, ואנחנו דיברנו על כך.

רומן ברונפמן: אתה נכנס לאתר חובה של משרד השיכון והחברות המשכנות לבדוק האם האתר הזה ראוי למגורים.

רומן ברונפמן: היה ויכוח מאד מר ומאוד ממושך עם אנשי משרדך, אני חושב שהם היום מבינים את זה קצת יותר, הם מבינים גם את ההחרמה שלך ואני מקווה שהם יעשו את מה שצריך.

רומן ברונפמן: לא לשפץ באופן גורף אלא לשפץ באופן דיפרנציאלי.

רומן ברונפמן: מה שאפשר לשפץ משפצים, מה שאי אפשר, לבנות מחדש.

רומן ברונפמן: דבר שלישי.

רומן ברונפמן: יש קטגוריה מאוד חשובה, ופה אני רוצה שאנשי משרדך ואנשי מקצוע והאוצר יקשיבו היטב.

רומן ברונפמן: מבוגרים בגילאים 58, 59, 60, 64, 65, שהגיעו ארצה לפני 7, 8, 9, 10, שנים, רכשו את הדירות בשוק הפרטי ומשלמים היום את המשכנתאות, עומדים בפני טרגדיה המונית וקולקטיבית.

רומן ברונפמן: אתם צריכים למצוא פתרון להחזר המשכנתאות על ידם.

מרינה סולודקין: הטרגדיה כבר התחילה.

רומן ברונפמן: הטרגדיה התחילה והיא תלך ותחריף כי הם איבדו את מקומות העבודה.

יצחק הרצוג: אנחנו נתייחס.

קולט אביטל: על החזר משכנתאות.

יצחק הרצוג: זה הוועדה הבין משרדית.

רומן ברונפמן: לא אדוני השר.

רומן ברונפמן: אני יודע על הוועדה הבין משרדית.

רומן ברונפמן: אני מבקש את תשומת הלב שלכם.

רומן ברונפמן: אלו לא מקרים סוציאלים.

רומן ברונפמן: זו תופעה כוללת ואתה צריך לקחת בחשבון, זו קטגוריה שלא דנו בה בפגישה שלנו.

רומן ברונפמן: הם מנועים מקבלת סיפסוד לשכר דירה.

רומן ברונפמן: דהיינו, הם הפכו פשוט, הם איבדו את הזכויות ,

יצחק הרצוג: ישראל שוורץ יענה על זה מייד.

ישראל שוורץ: אם אדם נאלץ למכור את דירתו,

רומן ברונפמן: לא נכון.

רומן ברונפמן: אני לא מדבר על נאלץ, אני מדבר לפני זה.

יצחק הרצוג: אתה רוצה שישראל יענה על זה?

רומן ברונפמן: לא.

רומן ברונפמן: כי ישראל חשב על מקרה שהדירה נמכרה והוחזרה.

יצחק הרצוג: אז נשארות לו כל הזכויות.

רומן ברונפמן: זה כפליים לא נכון כי אנחנו לא מדברים על הקבוצה שמכרה את הדירות אלא על זו שנמצאת עדיין בתהליך של ההחזר והיא לא עומדת בהחזרים, והיא אוטוטו תהפוך למוגבלת ותצטרך בסופו של דבר למכור את הדירה, וגם פה אתה לא צודק כי גם כשהם מוכרים את הדירה הם לא מקבלים את הזכויות בחזרה.

רומן ברונפמן: זוהי הנקודה השנייה.

קולט אביטל: גם לא מקבלים זכויות.

רומן ברונפמן: זאת הנקודה השנייה ואם אתה לא יודע את הדבר זה מאוד לא טוב.

קולט אביטל: גמרת, סיימת?

קולט אביטל: תודה.

קולט אביטל: מר שוורץ בבקשה.

קולט אביטל: הערה קצרה ואחר כך נשמע את נציג האוצר.

ישראל שוורץ: אותה קבוצה שנאלצת למכור את הדירה ומה שנותר לה זה או שהמשכנתא עוברת את מחיר הדירה,

קולט אביטל: אבל לא נותר לה כלום כי מחירי הדירות יעלו,

ישראל שורץ: אם לא נותר לה כלום היא מוגדרת מחדש כחסרת דירה או מקבלת את הסיוע בשכר דירה כאילו מעולם לא הייתה לה דירה.

ישראל שורץ: אז אי אפשר להגיד שאי איבדה את כל הזכויות.

יצחק הרצוג: שזה אגב חריג לעומת כלל הציבור.

רומן ברונפמן: כן, אבל אם יש רכב למשפחה הזאת, היא אינה מקבלת.

רומן ברונפמן: אם אחד מהאנשים עובדים, היא אינה מקבלת, תן לה סל קליטה כולל.

יצחק הרצוג: רומן, זה לא הוגן.

יצחק הרצוג: למה?

יצחק הרצוג: בהתחלה אמרת שזו בעיה.

יצחק הרצוג: עכשיו כשישראל ענה לך שהם חוזרים להיות זכאים, דבר שהוא נדיר, כי כמו שאתה יודע, אזרח וותיק שלושים שנה אם הייתה לו דירה הוא לא יכול להיות זכאי.

יצחק הרצוג: אז אתה אומר, יש בעיות טכניות עם רכב ודברים אחרים.

יצחק הרצוג: רעיון טוב.

יצחק הרצוג: אני לא שמעתי על זה אף פעם, ואני מוכן לבדוק האם יש דרכים להקל בעניין הזה.

קולט אביטל: כל מי שיש לו, לפי הגדרת הביטוח הלאומי, רכב אפילו טרנטה,

יצחק הרצוג: בעניין רכב אני מסכים מכיוון שגם בחוק חד הוריות תבעתי לבטל את הקריטריון של רכב.

יצחק הרצוג: אבל זו כבר לא בעיה כוללת, זו בעייה של קריטריונים ספציפיים שצריך לבחון אותם.

יצחק הרצוג: אני מתחייב במעמד יושבת הראש, לקיים על זה דיון בתוך המשרד ולראות היכן ניתן להגמיש את הכללים על מנת שאנשים לא יפלו לעברי פי פחת על כשל בירוקרטי.

יצחק הרצוג: בוא נבדוק את זה.

קולט אביטל: אוקי.

קולט אביטל: הייתי רוצה לבקש מיצחק מלאך נציג האוצר להסביר לנו את עניין הריבית וגם את עניין התמיכה במשכנתאות.

יצחק מלאך: אני אתחיל ממה שחבר הכנסת ברונפמן ושר השיכון אמרו שרוצים להחזיר את המענקים.

קולט אביטל: אבל זה מוריד את ההחזר החודשי.

יצחק מלאך: נכון, אבל עובדה היא שהם אינם עומדים גם בהחזר החודשי הנמוך.

יצחק מלאך: מה חבר הכנסת ברונפמן אומר, שאותם עולים אינם מסוגלים,

רומן ברונפמן: זו דאגה מאוחרת מה שאתה אומר, זו אפלייה מתקנת ודאגה מאוחרת לשכבות החלשות.

רומן ברונפמן: זה יפה.

קולט אביטל: חבר הכנסת ברונפמן, אני מציעה שנשמע עוד מישהו פה היום.

רומן ברונפמן: הריבית הממוצעת ב 97 הייתה 60 פסיק שלוש.

יצחק מלאך: ב 98.

יצחק מלאך: אתה מחזיק את הנייר שאני שלחתי לך.

רומן ברונפמן: נכון, אז למה אתה לא מצטט את עצמך נכונה?

יצחק מלאך: חשוב לציין גם שהריבית הממוצעת היא ממוצעת.

יצחק מלאך: זאת אומרת, אותן אוכלוסיות חלשות שהמשרד רוצה לתמוך בהן מקבלים ריבית הרבה יותר גבוהה מ 4.93, הם מקבלים ריבית באיזור ה 5, 5.50 אחוזים.

יצחק מלאך: הם לא מקבלים את ה 4.93 , ולכן עדיין יש פה סיפסוד מאוד גדול שהממשלה נותנת.

יצחק מלאך: זו נקודה מאוד חשובה שצריך להבין אותה.

יצחק מלאך: לגבי הוועדות, הוועדה הבין משרדית.

יצחק מלאך: בשלוש השנים האחרונות יש קפיצה מאוד גדולה של תיקים.

יצחק מלאך: זה באמת מגלה את המצב במשק אבל זה גם נותן פתרונות.

יצחק מלאך: אני יכול לתת כמה נתונים.

יצחק מלאך: ב 2001 הוועדה דנה ב 1398 תיקים.

קולט אביטל: ומהם כמה פתרונות?

יצחק שוורץ: אני אתן סטטיסטיקה גם על הפיתרונות.

יצחק שוורץ: ב 2002 הוועדה דנה ב 2945 מקרים.

יצחק שוורץ: ב 2003 יש קפיצה של כשמונים אחוזים ל 5512 תיקים.

יצחק שוורץ: ב 2004 יש ירידה קטנה של 5 אחוזים ודנו ב 5266 מקרים.

יצחק שוורץ: הסטטיסטיקה של הטיפול בוועדה.

יצחק שוורץ: כעשרים אחוזים מהמקרים נידחים.

יצחק שוורץ: כשבעים אחוזים ניתנים פתרונות שונים כגון פריסת החוב, הורדת ריבית אם צריך, וב 10 אחוזים מהמקרים יש גם מחיקה של ההלוואה או חלק ממנה.

יצחק שוורץ: זו הסטטיסטיקה שיש לנו.

יצחק שוורץ: עוד נקודה חשובה שאני רוצה לציין, וזה בייחוד לשר השיכון, בנוגע למענקים.

יצחק שוורץ: כמו שאמרתי לך באותו דיון לילי, הבעיה היום בשוק היא לא הבעיה שצריך להחזיר את המענקים.

יצחק שוורץ: שוק הדיור היום מת.

יצחק שוורץ: ענף הנדל"ן מת בגלל אותו ויכוח שמתנהל כל הזמן במשק, האם להחזיר את המענקים או לא להחזיר את המענקים.

יצחק שוורץ: אתה באותו דיון סירבת להכיר בעובדה הזאת.

יצחק הרצוג: נכון.

יצחק הרצוג: ב 2004 לא הייתי השר,

קולט אביטל: אולי אפשר להציג את זה בדיוק הפוך.

קולט אביטל: אולי אנשים לא יכולים בלי המענקים לקנות את זה.

יצחק מלאך: זה לא נכון.

יצחק מלאך: אין לנו ויכוח עם משרד השיכון על הנתונים.

יצחק מלאך: יש לנו ויכוח על הפרשנות.

יצחק מלאך: הנתונים ידועים.

יצחק מלאך: ואתם יכולים לשאול את הבנקים למשכנתאות.

יצחק מלאך: אנשים היום לא מבצעים עיסקאות מסיבה אחת פשוטה.

יצחק מלאך: הם מחכים.

יצחק מלאך: אתם מוזמנים לשאול את הנציגים.

סופה לנדבר: אני מחזיקה פה נייר מהבנק.

סופה לנדבר: כדי לרכוש דירה אלמנטרית קטנה ביותר צריך עולה חדש לשלם כל חודש 3000 שקלים.

סופה לנדבר: אתה מדבר לא לעניין,

מרינה סולודקין: זה מנטרה שלכם שאנחנו התעייפנו ממנה.

אלי בן-מנחם: רק להעיר לך.

אלי בן-מנחם: ב 2004 בוז'י לא היה שר השיכון.

אלי בן-מנחם: אתם אנשי האוצר תופשים לכם משפט באופן קבוע, סליחה שאני מתפרץ, ואתם חוזרים על זה כמו תקליט כי אתם רוצים להראות שאתם תמיד צודקים, אבל אתם טועים.

אלי בן-מנחם: ב 2004, יש לכם נתונים, מה זה קשור?

אלי בן-מנחם: היום אם נחזיר את זה, לא מענק, תמריץ, תקרא לזה איך שאתה רוצה, אנחנו קצת נעורר את השוק, ואמר את זה גם השר בישיבה.

אלי בן-מנחם: השר אמר, אז יכול להיות שבמשרד האוצר השרים הם גם כן קישוט והפקידים עושים את הכל כי יש לכם את הקו הקבוע שלכם ואתם חוזרים על זה כל הזמן, כמו תקליט כמו שלימדו אתכם, ופה אתם טועים.

יצחק מלאך: קודם כל המענקים בוטלו באפריל 2003 ומאותו רגע שהם בוטלו,

קולט אביטל: ומאז יש קריסה,

יצחק מלאך: אז תסתכלו מה קרה למחירי הדירות מאז.

יצחק מלאך: תסתכלו על הנתונים.

יצחק מלאך: מחירי הדירות ירדו באופן משמעותי.

רומן ברונפמן: והתחילו לקנות אותם?

יצחק מלאך: אם תנתחו את הנתונים תראו שמחירי הדירות וירידת הריבית קיזזו במלואם את ביטול המענקים.

יצחק מלאך: הסיבה שלא קונים היום דירות היא סיבה אחת פשוטה, אנשים מחכים שהממשלה תחזיר את המענקים.

יצחק מלאך: ועד שלא יהיה ברור לציבור שהממשלה לא תחזיר את המענקים הם לא יקנו דירות.

יצחק הרצוג: בבאר שבע יש 3000 דירות ריקות שנותרו ובדצמבר היה החודש השחור ביותר על פי גרף של משרד הבינוי והשיכון.

יצחק הרצוג: יש לנו מחלוקת פה.

יצחק הרצוג: מחלוקת לגיטימית.

יצחק הרצוג: אנחנו טוענים שמסך מסויים זה עדיין לא כדאי לזוג הצעיר באיזורי הפריפריה, זה פשוט לא כדאי לו לקנות.

יצחק הרצוג: והבעיה היא בעיה של מלאי זמין שצריך לממש אותו בתקופה הקרובה.

רומן ברונפמן: זה מחלוקת לגיטימית אבל הרסנית לשוק.

קולט אביטל: חבר הכנסת נודלמן, בבקשה.

מיכאל נודלמן: אני חושב שהויכוח פה הוא רציני.

מיכאל נודלמן: לא מדברים במענק שזה מענק לעולים חדשים.

מיכאל נודלמן: מענק נותנים בכל המדינות כדי לפזר את האוכלוסיה.

מיכאל נודלמן: אם לא יהיה מענק כל האולוסיה תהיה במרכז.

יצחק הרצוג: צודק.

מיכאל נודלמן: זה דבר ראשון, זו תאוריה אפילו.

מיכאל נודלמן: כדי שיהיה פיזור אוכלוסיה צריך לתת מענקים.

מיכאל נודלמן: בלי מענקים לא עשיתם שום דבר.

מיכאל נודלמן: שלושים אחוזים נפילה בשנת 2004 בקניות דירות.

מיכאל נודלמן: אנחנו תמיד אמרנו שבנייה זה קטר לכלכלה.

מיכאל נודלמן: איזה קטר?

מיכאל נודלמן: אתם עומדים שם כמו אני לא יודע מה.

מיכאל נודלמן: אתם צריכים לקרוא קצת ספרים כלכליים כדי להבין שצריך לתת מענק.

מיכאל נודלמן: דבר שני, אני לא מאשים אתכם אני מאשים את כל הממשלות על מדיניות שכל אחד צריך לקנות דירה פה בארץ.

מיכאל נודלמן: בשוויץ, בגרמניה, בארצות הברית, בכל המדינות, אין דברים כאלה וצריך לבנות מבנים לשכר דירה.

מיכאל נודלמן: מה קרה?

מיכאל נודלמן: הגיעו אנשים, בשכר דירה בשוק החופשי שנה אתה גר אחר כך זורקים אותך.

מיכאל נודלמן: זה לא שוק דירות.

מיכאל נודלמן: או מקבצי דיור.

מיכאל נודלמן: שר השיכון אמר נכון, אנחנו צריכים לעשות שילוב.

מיכאל נודלמן: מה, בודדים יילכו לגור במקבצי דיור.

מיכאל נודלמן: אני שמח, אדוני השר, שאתה הגעת להסכם ואנחנו תומכים בזה.

מיכאל נודלמן: שצריך להיות שוק בתים להשכרה.

קולט אביטל: זה הצעת החוק שלנו.

מיכאל נודלמן: כן, חמש שנים אנחנו מדברים על זה ומשרד האוצר נגד זה.

מיכאל נודלמן: איך אתם חושבים במדיניות של ביבי נתניהו, אני תומך במדיניות זו, איך אתם חושבים על תקציבים לבנות דיור ל 60 אלף אנשים, איך אתם חושבים?

מיכאל נודלמן: רק בשיטה זו אפשר לספק דירות לאנשים.

מיכאל נודלמן: מי שבא בגיל 50 הוא לא הולך לקנות דירה אחר כך תהיה לו בעיה, כולם יודעים מה לעשות.

מיכאל נודלמן: הוא שוכר דירה של 3, 4, חדרים וגר שם כל החיים.

מיכאל נודלמן: ואין לו חובות ואין לו שום דבר.

מיכאל נודלמן: זה מובן?

מיכאל נודלמן: אני חושב שזה מובן לכולם.

יצחק הרצוג: אגב, ההערה של חבר הכנסת נודלמן היא מעניינת במישור הפילוסופי.

יצחק הרצוג: אני לא רציתי להעלות אותה, אבל אם מעלה אותה דווקא נציג עולים היא מעניינת.

יצחק הרצוג: דהיינו, האם התסביך הישראלי, הייתי קורא לו, שחייבת להיות דירה בטאבו, עומד במבחן המציאות.

יצחק הרצוג: והאם אי אפשר לכוון את השוק ואת התרבות הישראלית גם לכלים אחרים שהם לא בהכרח מחייבים משכנתא וטאבו לכל החיים.

מיכאל נודלמן: אחרי עלייה כל כך גדולה, איך אף אחד לא חשב אפילו על זה.

יגאל יאסינוב: תודה גבירתי היושבת ראש, תודה אדוני השר.

יגאל יאסינוב: האמת הופתעתי לטובה מהופעתך היום, הופעה ראשונה בוועדה שלנו, רציתי להגיד לך תודה כי נתת תשובות ברורות.

יגאל יאסינוב: אני לא מסכים עם כל התשובות אבל לפחות העלית את זה ברור והסברת מה קורה.

אלי בן-מנחם: יאסינוב, תגיד למה אתה לא מסכים?

יגאל יאסינוב: עכשיו אני אגיע לזה.

יגאל יאסינוב: קודם כל אני חושב שיש כמה דברים שאפשר לפתור בדרך שהתחלת לעשות אותה שעשית סיעור מוחות אצלך במשרד.

יגאל יאסינוב: אני מציע לעשות אצלכם שוב סיעור מוחות ולשתף אותנו חברי הכנסת שמייצגים את העלייה בנושא הזה.

יגאל יאסינוב: יכול להיות שזה יהיה כחלק מהוועדה, אבל בזמן ממושך, לא בדיון של שעה, ואולי אנחנו נסביר לכם כמה דברים שאתם לא יודעים מטבע הדברים, או שפקידי האוצר לא יודעים או לא רוצים לדעת, גם מטבע הדברים.

קולט אביטל: זה לא חייב להיות טבע הדברים.

קולט אביטל: זה סילוף של טבע הדברים.

יגאל יאסינוב: אני לפחות נותן להם כבוד.

יגאל יאסינוב: אני לא רוצה לחזור על מה שכבר נאמר.

יגאל יאסינוב: אני רוצה להעלות רק נושא אחד קטן חדש.

יגאל יאסינוב: זה בדיוק מה שלא הצלחתם לספר לפקידים.

יגאל יאסינוב: העולים שעלו ארצה מחבר המדינות, באו עם מנטליות מסויימת שאומרת, אנו חייבים דירה משלנו.

יגאל יאסינוב: זה מה שהיה נקרא בארץ הגישה הפולנית של אז.

יגאל יאסינוב: כי אתה לא יהיה לך כלום, לא יהיה לך מה לאכול, אבל אם אין לך דירה, אין לך כתובת אתה כביכול לא בן אדם שלם.

יגאל יאסינוב: בגלל זה רבים מהעולים קנו, ובמיוחד כשהם ירדו מהמטוס הם נפלו לידיים הטובות של משרד הקליטה שהסביר להם, הנה, אתם מקבלים, גם כמעט בחינם את המשכנתא, גם אנחנו נעזור לכם בהחזרים וגם וגם וגם.

יגאל יאסינוב: והמדינה היום אשמה כי היא עשתה טעות בהסברה לא נכונה לעולים, והם קנו אך ורק בגלל ההסברה הזאת את הדירות, והיום הם לא עומדים בתשלומים בגלל שאז אמרו להם, אלוהים גדול, אם תגיעו למצב קשה אנחנו נעזור לכם.

קולט אביטל: תודה רבה.

קולט אביטל: סופה ואחריה חבר הכנסת בריילובסקי.

סופה לנדבר: קודם כל אני אסירת תודה לך גבירתי היושבת ראש על כך שבנחישות רבה את מעלה את הדברים שקשורים לבעיות ולבעיות דיור במיוחד.

סופה לנדבר: אדוני השר, וסגן השר.

סופה לנדבר: אני רוצה לברך את חברי שהגיעו לתפקידים בכירים, ואני רוצה להגיד לחברי חברי הכנסת.

סופה לנדבר: לכל שר נותנים מאה ימי חסד.

סופה לנדבר: אני חושבת שמאוד לא הוגן כלפי שר בממשלה שרק עכשיו נכנס לתפקיד, את כל הגיבנת שקיבל מהשרים הקודמים, לזרוק רק עליו.

סופה לנדבר: אנחנו נפגשנו ואני רוצה לפרש את הדברים שוב בגלל שאני חושב שהם קרובים לליבך אבל הם בעיה שלמה של שנים רבות של הזנחה של שרים קודמים, של ממשלות במדינת ישראל.

סופה לנדבר: חברי הכנסת שמקבלים פניות ציבור ללא הפסקה ואנשים נמצאים במצוקה כל כך קשה, רציתי להביא לכאן דוגמאות אבל לא יכולתי להביא את הפניות שהגיעו אלי בגלל שכמות המכתבים שנמצאת ברכב שלי היא רבה וכבדה מאוד ולא יכולתי לסחוב אותה.

סופה לנדבר: בכל זאת הבאתי לכאן מספר דוגמאות.

סופה לנדבר: יושבים לידי אנשים שביקרתי בדירות שלהם.

סופה לנדבר: על ידי יושב כאן אדם שעובר עכשיו טיפול כימותרפי.

סופה לנדבר: הייתי בבית שלו אם זה נקרא בית.

יצחק הרצוג: איפה זה?

סופה לנדבר: זו פשוט אורווה של סוסים.

יצחק הרצוג: זה בית או זה דירת דיור ציבורי?

סופה לנדבר: זה עמידר.

סופה לנדבר: משהו קטסטרופה.

סופה לנדבר: ואני רוצה לומר כאן כעת שעמידר היא חברה לא אנושית, חברה רעה, ואני מבקשת ממך אדוני השר להתחיל לטפל בחברה הזאת.

סופה לנדבר: קודם כל, כל פניות הציבור שנוגעים לאנשים שגרים בדירות עמיגור, מטפלים בהם, עמידר לעומת זאת, קטסטרופה פשוט.

קולט אביטל: סופה, אבקש לקצר.

סופה לנדבר: אני אומרת שאנשים מבוגרים שמקבלים דירות של עמיגור ועמידר והם חיים.

סופה לנדבר: מתחלפים תנאים אצל האנשים.

סופה לנדבר: אחד יוצא לפנסיה, שני מפוטר מהעבודה, שלישי נפטר, אנשים הופכים להיות בני ערובה של הדירות האלו.

סופה לנדבר: צריכים למצוא מנגנון שיחליף את הדירות של עמיגור.

קולט אביטל: אבל יש עכשיו.

קולט אביטל: בעמיגור החליפו 70 דירות.

סופה לנדבר: בעמיגור החליפו אבל בעמידר לא.

סופה לנדבר: נניח יושב כאן אדם שאמא שלו גרה בנהריה, והוא גר בבאר שבע.

סופה לנדבר: ההורים היום אנשים מאוד מבוגרים, לא מסוגלים לטפל בעצמם לבד.

סופה לנדבר: הוא רוצה להחליף את הדירה בנהריה לדירה בבאר שבע כדי שההורים יהיו קרובים.

סופה לנדבר: זה מקרה אנושי, זה מקרה שקורה לעיתים קרובות.

קולט אביטל: סופה, אבקש לקצר.

סופה לנדבר: לקצר אפשר אבל אנשים ישארו בבית.

סופה לנדבר: אנחנו נלך, דיברנו אבל כל הבעיות ישארו כפי שהיו.

סופה לנדבר: אני רוצה לשאול, כיצד אנחנו מזרזים אדוני השר, את העניין של אנשים שרכשו דירות בגיל שלפני פנסיה, שכאשר הם הגיעו לגיל פנסיה הם מקבלים רק ביטוח לאומי.

סופה לנדבר: זה מה שאמר לך רומן ברונפמן.

סופה לנדבר: אנחנו העלנו את העניין הזה.

סופה לנדבר: אלו אנשים שרכשו דירות בשנות התשעים.

סופה לנדבר: היום הם אנשים מבוגרים שחיים רק על ביטוח לאומי, ואין להם כסף להחזיר את המשכנתא.

סופה לנדבר: למכור דירה הם לא מסוגלים בגלל שהיום אם הם מוכרים הם לא מחזירים את הכסף לבנק ואז הם נכנסים לדירה הזאת כבני ערובה.

סופה לנדבר: יש 5 מליון כאלו אבל העניין זז לאט מאוד וכאשר אתה דיברת על עניין של ועדה בין משרדית, אני רוצה להגיד במספרים.

סופה לנדבר: אם אדם מחזיר היום מביטוח לאומי שהוא מקבל כ 2000 שקלים, צריך להחזיר 1500 שקלים, אז איך הוא יכול להחזיר?

יצחק הרצוג: זה לא שכל המשפחות קורסות.

יצחק הרצוג: פעמים רבות כמה משפחות יש להן כמה מקורות הכנסה באותה דירה, אני דיווחתי על כך בהתחלה וזה מחזיק את היכולת להחזיר את המשכנתא.

סופה לנדבר: אני מדברת על משפחות שחיות רק מקיצבת זיקנה והביטוח הלאומי.

קולט אביטל: יש לנו מקרים כאלה בכרמיאל ובמקומות אחרים.

יצחק הרצוג: אנחנו נטפל בכך.

יצחק הרצוג: בגלל זה שורץ אמר מה קורה.

קולט אביטל: אוקי תודה.

סופה לנדבר: בשביל זה הבאתי כאן דוגמא.

קולט אביטל: סופה, אבקש לסיים.

סופה לנדבר: אני מסיימת.

סופה לנדבר: 120,000 דולר עולה דירה באשדוד או באשקלון.

סופה לנדבר: דירה קטנה.

סופה לנדבר: כדי לקחת את המשכנתא, ואני עונה לך למה אנשים לא לוקחים היום משכנתאות, יש החזרחודשי של 2954 שקלים.

סופה לנדבר: זאת אומרת 15 אחוזים הוא צריך להביא מהבית, שאינני יודעת מהיכן הוא ישיג, ואת יתר הכסף הוא צריך לקחת מהבנק.

סופה לנדבר: איך בן אדם, אפילו שהוא עובד, אפילו שההכנסה שלו 7000 או 8000 שקלים , יכול להחזיר את המשכנתא הזאת, בגלל זה הם לא קונים את הדירות.

קולט אביטל: תודה רבה.

קולט אביטל: סגן השר רוצה לענות.

אלי בן-מנחם: סופה, רק הערה.

אלי בן-מנחם: את דיברת כאן על חברת עמידר.

סופה לנדבר: חברה קטסטרופלית.

יצחק הרצוג: זה לא הוגן כי יש שם עובדים טובים.

יצחק הרצוג: יכול להיות שיש מקרה אחד בעייתי, זה קורה.

אלי בן-מנחם: סופה, תקשיבי ותלמדי.

אלי בן-מנחם: חברת עמידר היא חברה גדולה שעושה הרבה.

אלי בן-מנחם: לא הכל מושלם אצלה אבל בשביל לשפץ בתים, אם יש בעיה עם שיפוץ בית או שיפוץ פנימי, אני מודה כאן שהבעיה היא לא בעמידר.

אלי בן-מנחם: זה עובר למשרד השיכון, יש שם אגף שעוסק בשיפוץ בתים, הוא לא יכול לשפץ את הבית גם אם הוא רוצה, תקשיבי.

אלי בן-מנחם: התקציב לאגף הזה של השיפוצים, שוב מגיעים לאוצר.

אלי בן-מנחם: האוצר כמו שהוא מקמט את כל התקציבים האחרים, גם כאן הוא מצמצם ומקמט.

אלי בן-מנחם: הוא רוצה אבל הוא לא יכול.

אלי בן-מנחם: זה מגיע אלינו, אנחנו רוצים אבל יש לנו הרבה כאלה.

אלי בן-מנחם: לצערי כל דבר הכי קטן בארץ מגיע עוד פעם בסופו של עניין עוד פעם לפקיד האוצר.

אלי בן-מנחם: אז מה שאמרת עליהם, על חברת עמידר, אני מבקש ממך בשביל הפרוטוקול לקחת את המילים האלה בחזרה.

אלי בן-מנחם: הם לא הכתובת לטענות שלך.

סופה לנדבר: אז תמצאו לי כתובת אחרת.

קולט אביטל: אפשר להרגע?

קולט אביטל: אנחנו רוצים להמשיך את הדיון ויש דוברים רבים.

דורון כהן: שמי דורון כהן ואני יושב ראש עמידר.

דורון כהן: אנחנו מטפלים בפניות, מטפלים בפניות של סופה עבור אנשים שאינם יודעים עברית.

דורון כהן: אנחנו משתדלים לטפל בכל הבעיות של המגורים ושל מבנה הדירה.

דורון כהן: אנחנו לא עושים מהדירות ארמונות.

דורון כהן: אנחנו מנהלים את החברה עם מה שיש.

דורון כהן: אנחנו לא מתבכיינים על מה שאין, אנחנו משתמשים בצורה מושכלת בקיים.

קולט אביטל: אתם מחליפים דירות?

דורון כהן: לא.

דורון כהן: זה לא התפקיד שלנו.

דורון כהן: וכאן את באה אלינו בטענה לא הוגנת, אנחנו לא מחליטים על איכלוס.

קולט אביטל: אבל בעמיגור מחליפים דירות.

דורון כהן: אנחנו לא מחליטים על איכלוס.

דורון כהן: אנחנו מנהלים את הדירות.

דורון כהן: מי שמחליט על האיכלוס זה לא אנחנו.

דורון כהן: אם אדם רוצה לעבור מבאר שבע לנהרייה, סליחה, זו החלטת משרד הבינוי והשיכון.

דורון כהן: מתלוננים עלינו על מה שאין לנו.

דורון כהן: אם לאדם יש תקלה בדירה, אנחנו מתקנים.

דורון כהן: אם לאדם יש תקלה בצנרת, הוא מחייג כוכבית שמונים תשעים, ובתוך 24 שעות מתקנים לו אותה.

דורון כהן: אם סופה פונה בשם אדם שלא יודע עברית במכתב ברוסית או בטלפון, אנחנו מנסים לעזור.

יצחק הרצוג: אני רוצה לומר יותר מזה, אני רוצה להוסיף ליושב ראש עמידר.

יצחק הרצוג: אנחנו מפעילים קו חם, במקביל אנחנו הולכים לפרסם חוברות ברוסית.

יצחק הרצוג: בנוסף לכך, אנחנו יוצרים מצב, בעקבות הדיון שהיה, עם כל האירגונים שמייצגים את הדיירים למתן שירות והיענות והוקמה פונקציה גם בעמידר ובכל החברות לתת תשובה מיידית.

יצחק הרצוג: יכול להיות שיש מקרים נקודתיים, ותאמינו לי שנשמח לסייע, אבל יש רצון לשפר את השירות וב 2005 גם תוכנס אמנת שירות.

יגאל יאסינוב: אבל מה שהוא אמר שאין מוקד פניות ברוסית.

יצחק הרצוג: יש מוקד, גם במשרד שלנו, דרך אגב.

יצחק הרצוג: הדבר הראשון שעשינו היה דיון עם שוורץ על אופן מתן מענה לפונים ויש פונקציה אצלו באגף שעוסקת רק במענה ברוסית.

קולט אביטל: תודה.

קולט אביטל: חבר הכנסת בריילובסקי בבקשה.

ויקטור בריילובסקי: תודה רבה.

ויקטור בריילובסקי: בראש ובראשונה אני רוצה לברך את השר וסגן השר שנכנסו לתפקיד.

ויקטור בריילובסקי: אני רוצה לברך גם את הרצון טוב של השר אותו שמענו בנאום שלו.

ויקטור בריילובסקי: אני חושב שכעת כשהכלכלה של מדינת ישראל יוצאת מהמשבר, הגיע הזמן לחזור למדיניות של המענקים.

ויקטור בריילובסקי: המדיניות של המענקים יכולה לתת פוש לרכישת דירות ויכולה לתת פוש לכל המצב בתחום דיור ושיכון.

קולט אביטל: פרופסור בריילובסקי, נדמה לי שאתם הצבעתם בעד קיצוץ המענקים?

רומן ברונפמן: ומי אמר שהכלכלה יצאה מהמיתון?

ויקטור בריילובסקי: מי אמר?

ויקטור בריילובסקי: מיספרים שאנחנו יכולים לראות, ונתונים סטטיסטיים.

קולט אביטל: אני שמחה ששיניתם את המדיניות,

ויקטור בריילובסקי: זה לא שינוי המדיניות.

ויקטור בריילובסקי: אני פשוט אמרתי שעכשיו כשאנחנו יוצאים מהמשבר יש אפשרות לשנות מדיניות.

ויקטור בריילובסקי: יש אפשרות לחזור למענקים.

קולט אביטל: ואתם תתמכו בזה?

ויקטור בריילובסקי: בזה?

ויקטור בריילובסקי: כן.

ויקטור בריילובסקי: חוץ מזה אני רוצה לומר שזה לא רק נותן פוש לרכישת דירה.

ויקטור בריילובסקי: זה גם ישפיע מאוד על מצב העלייה, מפני שמצב העלייה מאוד תלוי באפשרות לרכוש דירה ולהסתדר עם דירות.

ויקטור בריילובסקי: בסופו של דבר אני רוצה שוב לברך את השר ולתת ביטוי לתקווה שעכשיו יהיה שינוי בתחום זה.

קולט אביטל: תודה רבה, אדוני בבקשה.

דורון יהודה: שמי דורון יהודה מאירגון הגג של אירגוני הנכים.

דורון יהודה: אני קודם כל מברך את השר ואת סגנו ואת יושב הראש על הדיון שישנו היום.

דורון יהודה: אני חושב שזהו דיון מאוד רציני.

דורון יהודה: הוא קצר והיה צריך אולי לבנות צוות ולחשוב כיצד אנחנו מדברים היום על נושאים שלא נספיק לדבר עליהם, אבל אני אגע במספר נקודות.

דורון יהודה: אני רוצה לברך פה אדם שבאמת עושה את הכל כדי לתקן דברים, כדי לעזור לנכים וזה ישראל שוורץ ממשרד הבינוי והשיכון שאני עובד אתו כבר למעלה מ 35 שנים.

קולט אביטל: אנחנו שמחים לשמוע.

יצחק הרצוג: איש צדיק.

דורון יהודה: אני חושב שהוא איש המקצוע הטוב ביותר שאני מכיר.

דורון יהודה: יש לנו בעיות.

דורון יהודה: ואני בא ואומר שהבעיות באו מהרגע שפגעו במענקים כי בכך פגעו בציבור הנכים בצורה מאוד רצינית.

דורון יהודה: במה פגעו?

דורון יהודה: יצרתם קודם כל תמריץ לנכים לאי יציאה לעבודה.

דורון יהודה: מדוע?

דורון יהודה: כי אם אדם לא עובד הוא יכול לקבל דירה ציבורית.

דורון יהודה: אם יש לו הכנסה הוא אינו יכול לקבל דירה ציבורית.

דורון יהודה: אבל אותו אדם נכה גם צריך להתאים את הבית למיגבלות שלו.

דורון יהודה: להתאים את הדירה כדי שיוכל להכנס לשירותים ולמקלחת ולמטבח ולתפקד בבית.

דורון יהודה: מה אתם עושים?

דורון יהודה: אתם אומרים לאותם נכים, אין התאמות דיור.

דורון יהודה: מי שגר בדירה עמידרית או בעמיגור יקבל התאמת דיור.

דורון יהודה: כל נכה אחר אין לו סיוע, אין מענקים.

דורון יהודה: מה עושה הנכה?

דורון יהודה: הוא לוקח גם משכנתא וגם התאמת דיור.

דורון יהודה: שתי הלוואות הוא צריך לקחת.

דורון יהודה: אומר הנכה, למה לי לקחת שתי הלוואות?

דורון יהודה: מה אני משוגע?

דורון יהודה: אני לא יכול לעמוד בהלוואה אחת, אומרים לי לקחת שתיים.

דורון יהודה: אני לא עובד, מקבל דירה ציבורית, זאת אומרת, אתם יצרתם תמריץ שלילי ואני לא רואה את הרווח של האוצר בעניין, אני רואה רק הפסד.

דורון יהודה: פשוט חשיבה לא נכונה.

קולט אביטל: אני פשוט מבקשת לקצר.

דורון יהודה: אני אקצר אבל אני חייב להעלות שתי נקודות לפחות שאתם חייבים לשמוע.

דורון יהודה: אם אני לוקח נכה על כסא גלגלים ואני אומר לו, תחכה.

דורון יהודה: איפה הוא יחכה?

דורון יהודה: הוא הולך לשכור דירה, הוא יכול להרחיב את הדלת של הבניין?

דורון יהודה: של בית רגיל שהוא שוכר?

דורון יהודה: להרחיב את הפתחים?

דורון יהודה: להרחיב את השירותים?

דורון יהודה: הוא זוחל על ארבע, גוררים אותו על הרצפה כדי שיכנס לשירותים.

דורון יהודה: איך זה נראה לכם?

דורון יהודה: עכשיו, היות וזה קצר אני רוצה להגיד.

דורון יהודה: יש לנו הצעות פתרון.

דורון יהודה: אנחנו עובדים בנתניה על שינוי תוכנית מיתאר עירונית.

דורון יהודה: עשינו דבר כזה בנתניה ואנחנו סוגרים דירות בקומות עמודים.

דורון יהודה: זאת אומרת, קומת עמודים, אנחנו מנצלים את השטח, סוגרים את זה.

דורון יהודה: רק עם נכה ספציפי.

דורון יהודה: לא כל קבלן עושה מה שהוא רוצה.

דורון יהודה: קובעים את המחיר, מוזילים את המחיר של הדירות, במקום דירת נ"ר אחד, תקנה אחד וחצי או שתיים.

דורון יהודה: אנחנו מדברים היום על רעידות אדמה שאנחנו חוששים.

דורון יהודה: אנחנו מדברים עם משרד הפנים וכרגע אנחנו גם מנסים ליזום פגישה עם משרד השיכון ועם משרדו של שוורץ, על מנת לראות כיצד אנחנו עושים את זה באופן ארצי, בשילוב של החשש מרעידות אדמה, לסגור את קומות העמודים ולתת פתרון לא רק לנכים אולי גם לציבור אחר.

קולט אביטל: מה שהוא התייחס זו תוכנית שמתגלגלת כבר כמה שנים.

קולט אביטל: נדמה לי שזאת הייתה יוזמה של חבר הכנסת רן כהן.

קולט אביטל: לסגור 11,000 דירות כאלה על עמודים, ליצור על ידי זה 11,000 דירות ולהגן על בניינים שלמים מפני רעידות אדמה ואני יודעת שהייתה הסכמה מאד גורפת של ראשי ערים.

דורון יהודה: אני מזמין את השר ואת החברים פה לבוא לראות בתים כאלה בנתניה.

דורון יהודה: תראה איזה דבר זה?

יצחק הרצוג: יהודה, אנחנו בדיון, את עניין הנכים בכלל שמנו בעדיפות, גם בדיון עם שר האוצר העלינו שורה של פתרונות שעלותן לא גדולה.

יצחק הרצוג: בנוסף לכך אנחנו מקיימים דיון שהעוזר שלי עמית מרכז אותו ואתה יודע את זה כי אתה אמור להיות מוזמן עם כל אירגוני הנכים על שורה של נושאים שבוערים וכואבים ואפשר לטפל בהם בתוך המשרד וזה יהיה בקרוב.

יצחק הרצוג: והדבר האחרון, לגבי קומות מפולשות, קומות קרקע, אנחנו מקדמים את תמ"א 38 שבאה במיוחד לתת מענה לכך, ותמ"א 38 צריכה לעלות בקרוב אני מקווה, והיא תיתן זכויות בנייה לוועדי הבתים וגם תמריץ לסגור את הדירות, אני מקווה שזה יהיה כלי נכון לפתור את הבעיה הזאת.

קולט אביטל: תודה רבה.

קולט אביטל: נדיה טטרינקו בבקשה, בקצרה אם אפשר.

נדיה טטרינקו: שלום לכולם.

נדיה טטרינקו: קודם כל ברכות לשר החדש ולסגן ורציתי להגיד שב 1 בפברואר שלחתי כמות מכתבים,

יצחק הרצוג: קיבלנו וקראנו.

נדיה טטרינקו: והכתובת היחידה ממנה קיבלתי תשובה הייתה לשכת שר הבינוי,

יצחק הרצוג: וגם השר קרא.

נדיה טטרינקו: אז תודה רבה על תשומת הלב.

נדיה טטרינקו: הבאתי מקרה אחד הכי קשה.

נדיה טטרינקו: אני כמנכ"לית עמותה, אנחנו מטפלים בבעיות של שכונת נחל בקע בבאר שבע.

נדיה טטרינקו: זו שכונה שאחוז גדול של התושבים הם בני שמונים פלוס.

נדיה טטרינקו: ועכשיו בטיפול זוג בני תשעים, זה טיפול משנת 2002.

נדיה טטרינקו: כאן סופה לנדבר אמרה על ההתייחסות שמקבלים בבאר שבע מחברת עמידר.

נדיה טטרינקו: זה משהו.

נדיה טטרינקו: אנשים אומרים, אנחנו עברנו גטו וגם שם לא הייתה התייחסות כזו כמו שאנחנו מקבלים בשכונה.

נדיה טטרינקו: זה בלתי אפשרי לסבול.

נדיה טטרינקו: כל יום באים, אנשים חולים, לא יכולים לדבר וזה לא מעניין אף אחד.

קולט אביטל: נדיה, אני מציעה.

קולט אביטל: אנחנו רוצים להתקדם פה בצורה מסודרת.

קולט אביטל: אני חושבת שאת הגזמת.

קולט אביטל: אף אחד פה בארץ לא מתייחס ליהודים כמו שהיה בגטו.

קולט אביטל: אז אני מבקשת.

קולט אביטל: אם את רוצה לדבר בצורה מסודרת, בבקשה.

נדיה טטרינקו: הייתה אצלנו בנחל בקע נציגה של חברת עמידר והיא הייתה בשוק ממה שהיא ראתה.

נדיה טטרינקו: אז מה שהיא הספיקה, כמה נקודות טיפלו באותו מקום, מה שהיא לא הספיקה, אז לא עשו ולא עושים וככה הם ממשיכים.

נדיה טטרינקו: הם כבר קיבלו מכתב ששלחתי אליהם על כך שהם לא נותנים שירות חיונים לאנשים.

קולט אביטל: נדיה תודה רבה.

יצחק הרצוג: אם אני יכול לענות על כל העניין הזה, כי חבר הכנסת ברונפמן גם העלה את הנושא.

יצחק הרצוג: קודמתי בתפקיד ציפי ליבני בשלהי כהונתה, ובאמת בפעילות מבורכת מול משרד האוצר, ועכשיו המנכ"ל של המשרד המשיך את זה מול משרד האוצר.

יצחק הרצוג: אותרו יחדיו 53 מליון שקלים רק למטרה של הבנייה הקלה שצריכה שיפוץ.

קולט אביטל: קודם זה היה חמישים, זה יופי, עלינו.

יצחק הרצוג: ציפי גייסה בין 38 ו 40 אנחנו מקבלים תוספת רק למבצע הזה, ואני מקווה שזה יתחיל עכשיו לנוע קדימה במלוא הקצב.

נדיה טטרינקו: זה דורש טיפול נקודתי, יום יום.

יצחק הרצוג: יטופל.

יצחק הרצוג: לגבי עמידר הם ידעו לענות בוודאי טוב יותר ממני לגבי היחס שלהם.

קולט אביטל: תודה.

קולט אביטל: יפעת סולל בבקשה.

יצחק הרצוג: אבל חייבים לציין, ישראל שוורץ, שלעולים מאתיופיה יש חבילת סיוע נפרדת בשכר דירה.

יפעת סולל: אבל אנחנו מדברים על אנשים שהם לא שנתיים ולא שלוש בארץ אלא מעבר לזה ואז שכר הדירה כברחוזר להיות ברמה הנמוכה.

יפעת סולל: שני דברים נוספים שמאוד חשוב לי להגיד.

יפעת סולל: הולכים להגיע עכשיו הרבה מאוד עולים מאתיופיה.

יפעת סולל: אנחנו נתקלים בבעיות של אנשים שקנו דירות זמן קצר אחרי שהם הגיעו לארץ כי דרשו מהם.

יפעת סולל: והם מגיעים למצבים שהם לא קיבלו מספיק הנחיות קודם לכן,

יצחק הרצוג: אז צריך לעודד אותם באמת ללכת לפתרונות אחרים.

יצחק הרצוג: זה תלוי מאוד גם במובילי דעת קהל כמוכם.

יפעת סולל: שנייה, אני בעניין אחר.

יפעת סולל: אנשים קנו דירות ולא קיבלו מספיק הנחייה לפני כן.

יפעת סולל: מגיעים אלי אנשים שגרים בדירות שאינן ראויות למגורים והם שילמו עליהם במלוא כספו של משרד השיכון.

יפעת סולל: וכל מיני מתווכים שמכרו דירות.

יפעת סולל: יש מקרים שאנחנו יכולים להכנס להליכים משפטיים, ויש מקרים שזה כבר מאוחר מדי.

יפעת סולל: יש אנשים שמתקשרים אלי שהם קיבלו צו פינוי כי הבתים שהם קנו בהם דירות מיועדים להריסה והם נותרים באמת בלי כל פתרון.

יצחק הרצוג: בעיות שאת יודעת שאנחנו מטפלים תעבירי לנו.

יצחק הרצוג: מזכרת בתיה גם בטיפול ואם את יודעת שיש בעיות, המשרד פתוח.

יצחק הרצוג: את מכירה את שוורץ נכון?

יצחק הרצוג: אתם הרי יודעים להתמודד עם הבעיות האלה.

קולט אביטל: את רוצה לסיים?

יפעת סולל: בוודאי.

יפעת סולל: משפט אחרון בעניין המבצעים לרכישה.

יפעת סולל: יש חוק, החוק מעולם לא נכנס לתוקף,

קולט אביטל: את מדברת על ההחזרים?

יפעת סולל: לא, על חוק הדיור הציבורי זכויות רכישה.

יצחק הרצוג: על התמורה מהמכירה?

יפעת סולל: המבצעים השונים מהממשלות השונות הם בוודאי טובים ממצב שאין כלום כמו שהיה עד עכשיו.

יפעת סולל: אבל מבצעים מטבעם אפשר לבטל אותם יחסית בקלות.

קולט אביטל: מוכנה לקצר?

יפעת סולל: משפט אחד.

יפעת סולל: מעבר לזה שהם יוצרים מצב של אי וודאות וחוסר שקיפות, כולל האלמנט כמובן של הכספים שיכנסו לצורך בנייה, אני קוראת לך פשוט להביא למצב של מימוש חוק הדיור הציבורי.

קולט אביטל: תודה רבה.

קולט אביטל: נציג המועצה לסינגור קהילתי בבקשה.

קובי הלפרין: שלום, שמי קובי הלפרין מרכז תחום דיור בעמותת סינגור קהילתי.

קובי הלפרין: עמותת סינגור קהילתי פועלת בנושא הדיור למעלה מעשר שנים.

קובי הלפרין: היינו מובילי שני החוקים בדיור הציבורי.

קובי הלפרין: פה אנחנו משמשים פה לכל מאות ואלפי דיירים שאנחנו עובדים איתם בנושאים האלה.

קובי הלפרין: במשפט אחד, אני מצטרף לכל הברכות לשר ולסגן השר, וכולי תקווה שהמדיניות שמוצגת תוכל להתקדם בשיתוף פעולה.

קובי הלפרין: אציג את דברי בקצרה.

קובי הלפרין: אני מתייחס לדברים שכבוד השר הציג בתחילת דבריו.

קובי הלפרין: בנייה לשכירות.

קובי הלפרין: כפי ששמעתי בפגישה עם התאחדות הקבלנים, מדובר על בנייה לשכירות גם למשפחות שאינן בהכרח במצוקה.

קובי הלפרין: מדובר בהוזלת או יותר נכון בהעלאות התשואה של דירות לשכירות לעומת דירות לקנייה.

קובי הלפרין: אין התייחסות בין אם התאחדות הקבלנים או בכלל, לאוכלוסיות במצוקה ולתימרוץ הנוסף הנדרש מעבר להורדה מהמחיר הכלכלי למחיר שוק, ומהמחיר שוק למחיר המסופסד של משפחות במצוקה.

יצחק הרצוג: עוד לא הגענו לכך בכלל.

יצחק הרצוג: קודם כל שתהיה יכולת להעביר חוק שיתן תמריצי מיסוי, ופה גם ישבנו עם מנכ"ל משרד האוצר, וגם עם אנשי המשרד שלנו.

יצחק הרצוג: קודם לבנות את החבילה.

יצחק הרצוג: אם לא כדאי ליזם לבנות אז זה לא שווה לך כלום.

יצחק הרצוג: הוא חייב שתהיה לו תשואה.

יצחק הרצוג: ככה זה הולך.

יצחק הרצוג: או שתחליטו שיש כסף מהכיס של המדינה או כסף מייזם פרטי שאני אתן לו מעטפת תמריצים.

יצחק הרצוג: לאחר מכן, בוודאי שהתנאים יצטרכו להיות כאלה שיהיה שכר דירה סביר לשוכר בדיור הציבורי אחרת זה כמובן לא כדאי.

קובי הלפרין: אני מקדם בברכה את העניין של בנייה לשכירות, רציתי להציג היבט של המשפחות במצוקה.

קובי הלפרין: בנושא הזה אני מתייחס לפרוייקט LOWERING CONTACT CREDIT שמיושם בניו יורק, שהפרוייקט הזה בהחלט מיושם על משפחות במצוקה.

יצחק הרצוג: בוודאי, ה LOWERING CONTACT CREDIT נמצא גם באיזורים כאלו.

יצחק הרצוג: הוא כלי שמוכיח את עצמו בצורה בלתי רגילה.

קובי הלפרין: עיקרי דברי.

קובי הלפרין: אנחנו מקדמים בברכה בעלות על דירה.

קובי הלפרין: אנחנו חושבים שמה שמבדיל היום במדינת ישראל בין משפחה ענייה למשפחה עשירה היא בעלות על דירה.

קובי הלפרין: אנחנו חושבים שזה נכס רב דורי ובהחלט מוציא משפחות ממעגל העוני.

קובי הלפרין: יחד עם זה, הסיוע בשכר דירה כאשר הוא מסתיים, המשפחה חוזרת בדיוק למצב שהתחילה ממנו, לעומת הסיוע בקבלת מענק או השתתפות במשכנתא שנותן למשפחה דירה בסופו של דבר.

קובי הלפרין: לאור זאת, אנחנו חושבים שבנושא הדיור הציבורי יש להרחיב את המבצע גם לאיזורי הביקוש וגם למשפחות וותיקות.

קובי הלפרין: אנחנו חושבים שזה הפתרון שיכול לתת לדיירים לצאת מהמעגל שהם נמצאים בו.

קולט אביטל: אנחנו פה בוועדת עליה ואנחנו לא יכולים,

קובי הלפרין: נמצאת פה דיירת עולה שהיא תציג גם את דבריה בנושא הזה בדיור הציבורי.

קולט אביטל: היא לא תציג כי אין לנו זמן.

יצחק הרצוג: היא רוצה לקנות בירושלים ואני יודע את זה, הבעיה היא שיש שני דברים.

יצחק הרצוג: אל"ף המבצע נקבע לנגב ולגליל מבחינת כללי העדיפות הפריפריילית של המשרד.

יצחק הרצוג: בית, אני אמרתי שאנחנו נבחן את היכולת להרחיב אותו למרכז הארץ.

יצחק הרצוג: הבעיה היא שאז לא ישאר מלאי דירות בדיור הציבורי כי זה הרבה יותר מסובך כמו שראינו כי יש טענות אחרות על התמורה של הכסף הזה ועד שלא נגמור לברר אותן יש לנו מיגבלה.

יצחק הרצוג: הייתי מאוד שמח שהדיירת תוכל לקנות את הדירה ואנחנו נבדוק את האפשרויות להרחיב את המבצע למרכז הארץ אבל אנחנו לא יכולים עדיין להתחייב לכך.

קולט אביטל: תודה רבה.

קולט אביטל: אני רק מבקשת לקצר.

קובי הלפרין: ממש בנקודות.

קובי הלפרין: אנחנו הגשנו הצעה לחברת הכנסת קולט אביטל בנושא תוכנית שמיושמת בארצות הברית שמכונה SECTION 8 , התוכנית הזו באפשרות הראשונה מציעה לדיירים או לאנשים הממתינים לדיור אפשרות לרכוש את הדירה שלהם בהתאם להכנסות שלהם ובסיוע ממשלתי.

קובי הלפרין: התוכנית הזאת מציעה עוד שכירות ארוכת טווח לעשר שנים בהתאם להכנסות של הדיירים ובסיוע ממשלתי.

קובי הלפרין: אנחנו חושבים שהדבר הזה יעורר ניידות, ינגיש את שירותי השוק החופשי לדיירים.

קובי הלפרין: בנוסף אנחנו חושבים שכן מעבר למשכנתאות ולסיוע בשכר דירה, יש להגדיל עתודות דיור בדיור הציבורי עבור נכים, קשישים, חולים, אותם אנשים שהנגשת השירותים החופשיים אינה אפשרית עבורם.

יצחק הרצוג: זה אגב, המטרה שלנו.

קובי הלפרין: אני שמח על כך.

קובי הלפרין: ונושא אחרון.

קובי הלפרין: אני חושב שנתוני משרד השיכון כיום אינם מציגים את בעיית הדיור בכללותה.

קובי הלפרין: הפתרון לבעית הדיור על ידי החמרת קריטריונים, הוא פתרון רע, הוא פתרון שאינו משקף, אני מבקש מכבוד השר להתייחס לבעיית הדיור כאוכלוסיה ענייה ואוכלוסייה עשירה.

קובי הלפרין: עולים ותיקים וחדשים, ולתת את המימדים של התופעה מפני שבלי המימדים לא נוכל להתמודד עם התופעה.

יצחק הרצוג: תודה, הערה נכונה.

קולט אביטל: תודה, נציג צ'רנוביל בבקשה.

אלכסנדר קלנטירסקי: קודם כל אני רוצה לדבר על דיור.

אלכסנדר קלנטירסקי: הבעיה היא שלא לכל אזרח ישראלי יש את הזכות לדיור.

אלכסנדר קלנטירסקי: בארץ אין חוק יסוד הזכות לדיור.

אלכסנדר קלנטירסקי: זו הסיבה שאנשים רבים פה אומרים שאי אפשר לעשות משהו בארץ אם אין דירה.

אלכסנדר קלנטירסקי: אולי השר יכול להכין תוכנית לדיור סוציאלי.

אלכסנדר קלנטירסקי: לפני שנה וחצי בפורום שלנו לדיור סוציאלי שלחנו מכתב עם שלוש גירסאות לבניית דיור סוציאלי, אבל עד עכשיו לא קיבלנו תשובה,

קולט אביטל: אבל זה שר חדש,

יצחק הרצוג: אתה רוצה לשלוח לי את זה עוד פעם?

אלכסנדר קלנטירסקי: בבקשה.

אלכסנדר קלנטירסקי: מחר אתה יכול לקבל.

יצחק הרצוג: טוב מאוד.

אלכסנדר קלנטירסקי: אם הייתה תוכנית רצינית.

אלכסנדר קלנטירסקי: לא כמו בשוק הכרמל אולי אתה יכול לתת לי דירה או לא.

אלכסנדר קלנטירסקי: זו בעיה שצריך עכשיו תוכנית ממשלתית.

אלכסנדר קלנטירסקי: יש עכשיו בעלייה שלנו, צורך בשישים אלף יחידות דיור.

קולט אביטל: חמישים ושתיים אלף.

אלכסנדר קלנטירסקי: בסדר.

אלכסנדר קלנטירסקי: אבל מתי יהיה לעולים תור כמו לאזרחים הישראלים הצברים?

יצחק הרצוג: היום דווקא יש עדיפות לעולים לעומת הצברים.

שושנה גרשון: למה?

קולט אביטל: את באה לוועדת עלייה ואת שואלת למה?

מרינה סולודקין: גברת את לא הגעת לוועדה נכונה אם את שואלת למה.

יצחק הרצוג: נקבעו כללים בגלל גל העלייה והצורך לקלוט את העולים שמתחילים בעצם מכלום.

יצחק הרצוג: אבל רציתי גם להראות את האמת.

קולט אביטל: אם את צריכה הסבר גבירתי, אנחנו נשמח לתת לך.

קולט אביטל: אני מבקשת לסיים.

אלכסנדר קלנטירסקי: עוד מילה אחת.

אלכסנדר קלנטירסקי: אני מברך את השר החדש שאתה צריך לעשות תקנון.

אלכסנדר קלנטירסקי: כשתהיה בעוד שבוע או שבועיים הישיבה המיוחדת על הבעיה שלנו אני חושב ששם יהיה תקנות כאלה.

יצחק הרצוג: התקנות תובאנה לאישור ועדת העלייה והקליטה.

יצחק הרצוג: אני חותם וזה מגיע לוועדה.

קולט אביטל: נציגת שתי"ל בבקשה.

שלומית אשרי: שתי נקודות כבוד השר.

שלומית אשרי: אירגונים מדווחים לנו על בעיה של שקיפות במשרד.

שלומית אשרי: למשל עשיתם סקר צרכים.

שלומית אשרי: למה זה סוד צבאי, למה אי אפשר למסור לדיירים הרלוונטים ולאירגונים שעוסקים בכך את המימצאים שלכם?

שלומית אשרי: על בסיס המימצאים שלכם ראוי לשתף את התושבים,

יצחק הרצוג: אני לא יודע על מה מדובר, אני לא יודע על סקר צרכים, ישראל, אתה יודע על מה מדובר?

שלומית אשרי: על נושא הבנייה הקלה.

יצחק הרצוג: לא, הבנייה הקלה זה סקר לצורך התיקונים והשיפוצים.

יצחק הרצוג: זה סקר טכני של מהנדסים.

יצחק הרצוג: עכשיו יש תקציב וזה בטיפול.

יצחק הרצוג: שלומית, את רשאית לפנות למנכ"ל ישירות כמו שאת עושה תמיד.

יצחק הרצוג: תמיד את עושה עבודה טובה אז גם פה תקבלי תשובה טובה.

שלומית אשרי: אנחנו רוצים ללכת הלאה ולנסות לקבוע איזשהו עקרון שעל בסיס המימצאים שלכם, לפני קבלת ההחלטות תשמעו את התושבים, הדיירים.

יצחק הרצוג: אני אשמח שתשבי עם המנכ"ל שמואל אבואב, תכתבי לו עם העתק אלי והוא יראה אותך.

שלומית אשרי: תודה.

שלומית אשרי: נקודה נוספת.

שלומית אשרי: אנטנות סלולריות על גגות של דיור ציבורי והוסטלים, כאילו אין להם מספיק בעיות,

קולט אביטל: הנושא הוא בטיפול המשרד לאיכות הסביבה.

קולט אביטל: קיימנו על זה דיון,

יצחק הרצוג: זה ממש לא בטיפולנו עם כל הכבוד.

יצחק הרצוג: הרי זו בעיה כלל מערכתית.

יצחק הרצוג: היא אינה נוגעת לבניין של חברה זו או אחרת ויש עכשיו דיון בממשלה, קוראים על זה כל יום בעיתונים,

שלומית אשרי: ומה עמדת משרד השיכון?

יצחק הרצוג: המשרד אינו צד לזה.

יצחק הרצוג: מה אני עוסק בקרינה?

שלומית אשרי: היינו רוצים שתהיה עמדה של המשרד לגבי החברות המשווקות,

קולט אביטל: התשובה צריכה לבוא מהמשרד לאיכות הסביבה.

יצחק הרצוג: בדיוק, והתקשורת.

קולט אביטל: תודה.

קולט אביטל: בבקשה אדוני ואני מבקשת לקצר כי אנחנו חייבים לסיים.

לאון אמיראס: אני יושב ראש התאחדות עולי אמריקה הלטינית בישראל.

לאון אמיראס: ישנם המון מקרים, כבוד השר, של עולים שלא מצליחים לשלם את המשכנתא, רוצים למכור את הדירה,

יצחק הרצוג: אני טיפלתי בקבוצה של ארגנטינאים בבאר שבע שפתרנו להם את הבעיה.

לאון אמיראס: אריק את עופר?

לאון אמיראס: נכון.

לאון אמיראס: אני אומר ככה.

לאון אמיראס: יש מקרים של עולים שרוצים למכור את הדירה וגם אם מוכרים אותה התמורה אינה מספיקה כדי להחזיר את ההלוואה.

לאון אמיראס: אני אומר לטפל באופן נקודתי בנושא מול הבנקים.

לאון אמיראס: יש לי עולים שמתקשרים ואומרים, בבקשה, אני מוכן למכור את הדירה, שיקחו את השמונים אלף דולר, אבל גם זה לא מספיק, אני צריך 110 או 120 אלף דולר.

לאון אמיראס: לכן צריך לנסות לטפל, אולי מול הבנקים,

יצחק הרצוג: זה נושא רציני, אני אשמח לקבל ממך מסמך מסודר על כך.

לאון אמיראס: זה דבר אחד.

לאון אמיראס: דבר שני.

לאון אמיראס: מדברים על עמידר שיש בעיות.

לאון אמיראס: עמידר היא חברה שמנהלת דירות.

לאון אמיראס: אתם משרד השיכון יש לכם ועדה עליונה שפעמים רבות במקרים של עולים מדרום אמריקה דווקא קיבלו פתרונות, דווקא בוועדה העליונה שלכם למקרים חריגים.

לאון אמיראס: שהאדם לא חי, נסע עם הסבתא יום פחות או יום יותר, ניתן לעשות וזה שיקול דעת ואתם יכולים לעשות המון.

לאון אמיראס: זה הכל.

יצחק הרצוג: אתה רואה את שוורץ?

יצחק הרצוג: תאמין לי שהוא הכתובת הכי טובה לזה.

קולט אביטל: רק למען הסדר הטוב תוכל לתת לנו את שמך לפרוטוקול.

לאון אמיראס: שמי עורך דין לאון אמיראס ,יושב ראש התאחדות עולי אמריקה הלטינית בישראל.

יצחק הרצוג: לאון, אנא תשב עם ישראל שוורץ.

יצחק הרצוג: אני לא מכיר טענות על העניין הזה.

יצחק הרצוג: הוועדה הזאת עובדת יוצא מהכלל אבל יכול להיות שהיו מקרים פרטניים, בבקשה, תוכל לדבר אתו כאן.

קולט אביטל: תודה רבה.

קולט אביטל: מנכ"ל עמיגור מר פרנקל, בבקשה.

יובל פרנקל: אני רוצה לסיים ברוח טובה.

יובל פרנקל: גודל הבעיות הוא בערך בגודל שלי.

יובל פרנקל: התקציב הוא בגודל של דורון, אבל אני חושב שבממוצע, לא רציתי להגיד שהתקציב הוא בגודל של השר, אבל הגודל של הלב של השר הוא אולי בגודל שלי.

יצחק הרצוג: שיחקת אותה.

יובל פרנקל: לכן, התחושה היא שקיים הרבה רצון טוב והוא גם בא לידי ביטוי כאן.

יובל פרנקל: אני רוצה לסיים בשתי בשורות.

יובל פרנקל: האחת, אנחנו סיימנו בנייה של 312 יחידות דיור.

יובל פרנקל: עוד לא עשינו טקסים אבל אנחנו מאכלסים את הבתים.

יובל פרנקל: בכל זאת 312 קשישים מקבלים פתרונות דיור בימים אלה בהוסטלים חדשים.

יצחק הרצוג: חדשות מצויינות.

קולט אביטל: הסיפור עם הקרן מחוץ לארץ התקדם?

יובל פרנקל: לא התקדם עדיין, אמרתי, אנחנו נדבר עכשיו רק על דברים טובים.

יובל פרנקל: אבל אנחנו בהדיינות מול משרד השיכון בנושא כי עומד תקציב נוסף של קרנות מחוץ לארץ שמוכנות לתת את השישים אחוזים, אנחנו עדיין מחפשים את הארבעים.

יובל פרנקל: בכל זאת, 300 יחידות דיור הוא דבר חשוב.

יובל פרנקל: דבר שני, הרשינו לעצמנו תוך כדי הישיבה לקבוע איזשהו מנגנון עם ישראל שוורץ ועם ההערות של סופה כדי לבדוק, כאן אני מדבר באופן וולונטרי.

יובל פרנקל: ישנם אנשים שרוצים לעבור מדירות להוסטלים בערים אחרות, אנחנו נבדוק את זה ונלך לקראת העניין הזה.

יובל פרנקל: אני מדבר וולנטרי.

רומן ברונפמן: כשתלך בעקבות עמידר תקבל את מלוא הגיבוי בנושאים אחרים.

יצחק הרצוג: הבעיה עם האנטנות היא כזאת.

יצחק הרצוג: אם אתה רוצה שכל בתי האבות או כל ההוסטלים במדינה או כל המלונות לא ישימו, תיקבע, אבל אתה לא יכול להגיד שרק הוא, כי יושבים שם עולים, לא יכול לשים.

יצחק הרצוג: אז זו בעיה מסחרית של עמידר.

רומן ברונפמן: אנחנו מצפים שגם עמיגור תעשה אותו הדבר.

יובל פרנקל: אני שמח לשבח את עמידר.

רומן ברונפמן: אז תלך בעקבותיהם.

קולט אביטל: יובל, אנחנו מבקשים להבא, לשתף את ציבור הדיירים כשאתם מקבלים החלטה.

קולט אביטל: שהם יידעו היכן האנטנה ובמה מדובר.

קולט אביטל: את זה אפשר לבקש?

יובל פרנקל: קודם כל כן.

יובל פרנקל: דבר שני על זה צריך לברך את שר הפנים.

יובל פרנקל: יש כבר היום תקנה שהם מפרסמים, אנחנו עוד לפני התקנה החלטנו שלפני העלייה של האנטנה נודיע לדיירים.

יובל פרנקל: אבל זו לא התשובה שמתבקשת כאן ואנחנו נתייחס לזה.

רומן ברונפמן: תודיע לדיירים כשאתם מורידים את האנטנה.

קולט אביטל: אני רוצה לסכם את הדיון.

קולט אביטל: יש כאן עוד כמה אנשים שרצו לדבר.

קולט אביטל: אחרי סיכום הדיון אנחנו נישאר פה.

קולט אביטל: השר צריך לצאת.

קולט אביטל: אנחנו נישאר ונשוחח עם כולכם.

קולט אביטל: אבל אנחנו חייבים פשוט לסיים כאן.

קולט אביטל: גם זמננו בטלביזיה תם.

קולט אביטל: אני מבקשת פשוט לסכם את הדיון.

קולט אביטל: קודם כל גם אני רוצה להצטרף לכל הברכות, לכל האיחולים ולקוות לעידן שבו אנחנו נוכל להתקדם.

קולט אביטל: אני כן רואה הרבה מאוד רצון טוב, הרבה יכולת להתקדם בנושאים שיש בהם אינטרס משותף לכולנו, בסך הכל כולנו רוצים גם שיבואו עולים, גם שלא יתקלו בקשיים כשהם צריכים לשלם את המשכנתאות, וגם לא ליצור,למשל, כמו במקרה של האתיופים, גיטאות בגלל גובה המשכנתאות שניתנות להם.

קולט אביטל: לכן, ראשית אנחנו רוצים להודות לך על זה, ואני מקווה שגם לאוצר, שאתם מוכנים להתייחס בחיוב להצעת החוק שלנו ולקדם אותה בנושא שכירות לטווח ארוך, ואנחנו רוצים לקדם אותה.

יצחק הרצוג: אנחנו מקדמים גם את התוכנית.

יצחק הרצוג: נכון ישראל?

יצחק הרצוג: שכירות לטווח ארוך זה תוכנית שאנחנו מקדמים.

קולט אביטל: אז זה אומר שמבחינתנו אנחנו יכולים להביא את הצעת החוק שלנו לקריאה טרומית.

יצחק הרצוג: אנחנו נלמד את הטיוטה ונתקדם עם התוכנית במקביל.

קולט אביטל: אוקי.

קולט אביטל: דבר שני אנחנו רוצים להמליץ ולקוות שלפחות לגבי העתיד נחזור כולנו למדיניות של החזר משכנתאות או יותר נכון המענק במשכנתאות.

קולט אביטל: זה טוב לעולים,

יצחק הרצוג: בנגב ובגליל,

קולט אביטל: לנגב ולגליל, לפחות נתחיל עם הנגב והגליל ושנדע שזה טוב גם לעולים אבל גם לשוק עצמו.

רומן ברונפמן: הריבית המסופסדת.

קולט אביטל: נכון.

קולט אביטל: שלישית, אנחנו רוצים להמליץ על דיון מיוחד אצלך בנושא המדיניות כלפי הציבור האתיופי.

קולט אביטל: מה שקורה הוא שבגלל גובה המשכנתאות שניתנות להם, הם מתקבצים בערים חלשות, בשכונות עוני.

קולט אביטל: אנחנו במו ידינו יוצרים גיטאות ומקומות בהם אין מקומות עבודה.

קולט אביטל: לכן, מדיניות הפיזור צריכה להיות זו שעומדת לנגד עיננו.

קולט אביטל: ויחד עם זאת גם לחשוב על פתרונות של שכירות, ואם אנחנו יכולים להוסיף לרשימת ההחלטות שלנו וההמלצות שלנו, זה גם לחזור ולשקול מחדש את כל הנושא של המענקים במסגרת שכר הדירה שניתן לעולים, כי ככל שמורידים אותו, אנחנו בעצמנו סותמים את האפשרות בפניהם שהם ייצאו לשכירות.

קולט אביטל: תודה רבה.

קולט אביטל: אלה מכם שרוצים להשאר אנחנו פה, ונמשיך לשוחח.

יצחק הרצוג: תודה רבה לכולכם.